text:
E realidad ta cu e jaarrekening 2019 di Fundacion Lotto pa Deporte traha door di Roland Tuitt tin varios fout aden, pero tambe e jaarrekening 2015 y 2019 tin insinuacionnan falso, difamatorio y mentiroso contra mi persona. Tuitt bo ta un persona sin integridad. No ta mi costumber di reacion riba hende cu no tin moralidad, pero ta ora pa comunidad di Aruba sa e berdad. Bo ta mescos cu bo amigo Patrick Paskel. Laga mi splica esaki na placa chikito cu evidencia ki tipo di hende manipulador bo ta.
Ken ta Tuitt
Roland Studley Tuitt, ta un ex politico na Sint Maarten, a nace dia 20 november 1955.
Ta hunga rol di ta Register Accountant (“RA”) y Certified Public Accountant (“CPA”). Hasta riba su businesscard e ta pone e dos titulonan aki. Bo ta un nep-registeraccountant y tambe un nep-CPA.
Dicon, pasobra:
(i) bo persona a wordo “doorgehaald” na Nederlandse Beroepsorganisatie van Accountants (“NBA”), antes NIVRA, a kita bo nomber for di registro di register accountant dia 31 di december 2013.
(ii) bo licencia di CPA duna dor di American Institute of Certified PublicAccountant (“AICPA”) na Merca a expire dia 31 di mei 1996. A pesar di tur esaki bo a firma contracto di servicio profesional cu Fundacion Lotto pa Deporte entre otro dia 17 di september 2018 usando e titulo di CPA bou e nomber di bo compañia RS Tuitt CPA NV. Ta straño cu ta parse e NV aki tin como meta statutario pa maneha un kantoor di CPA, pero abo mes como director di e NV no ta CPA. Claro por la plata baila e Mono ora bo amigo Patrick Paskel den su sabiduria di “streetwise” ta yama Tuitt un register accountant. Hopi loco mes bo mester ta ora bo ta papia sin pensa.
Aya banda a pesar cu den e sentencia victorioso di Corte (AUA 2019 1844 fecha 30 di augustus 2019) cu mi a gana Lotto pa Deporte, den cual entre otro mi persona a wordo rehabilita dor di Huez, como e unico director statutario di Lotto, toch e Hunta di Supervision di Lotto a inscribi Tuitt na Camaria di Comercio como “Directeur” di Lotto entrante 17 di januari 2019. Esaki ta un violacion di e vonnis aki y tambe di e settlement agreement (version 3) di december 2019, cual a palabra cu voluntariamente entrante 31 december 2019 mi a retira di Lotto recibiendo un “vertrekvergoeding” manera stipula den e contracto di labor di december 2017. E inscripcion aki di e Hunta di Supervision di Lotto no ta legal. Den mi getuigschrift di Lotto di dia 18 februari 2020 firma door di e Presidente di e Hunta di Supervision di Lotto Silvio Janga ta declara cumi persona tawata director statutario di Lotto for di 1 november 2017 – 31 december 2019. Ami cu tawata e unico director statutario di Lotto na 2019 no ta aproba e maneho iresponsabel di Tuitt pa cu Lotto den 2019. Ta pesey mes mester bini un investigacion profundo di bo maneho financiero cu a hinca Lotto pa Deporte di crisis di liquidez, debe y capital propio negativo causando cu deporte no ta hayando placa manera mester ta.
Mi tin e siguiente observacionnan pa cu e jaarrekening 2019 di Lotto pa Deporte traha dor di nep-accountant Tuitt y audita dor di Grant Thornton:
- Riba pagina 11 di e jaarrekening 2019 audita ta para citaat: “ The Foundation plegded, through a letter dated 1 December 2014 to the members of the Sportsubsidie Commissie, to provide an additional subsidy for the fiscal year 2015 to Sportsubsidie Commissie in the amount of Afl. 500 thousand. The current Management of The Foundation is contesting this as the former director of the Foundation overstepped his bounds by promising the addional funds”. E statement aki den e jaarrekening 2015 audita ta manipulativo y falso. Ami tawata director statutario di Lotto pa Deporte den e periodo 1 november 2017 – 31 december 2019 basa riba e statuto nobo di 19 oktober 2017. Promer cu esey mi tawata Presidente/CEO statutario di Lotto for di 11 juni 2012 basa riba e cartanan di nombracion di dia 11 di juni 2012 y 1 di januari 2013. E carta di Lotto manda na Sportsubsidie Commissie di dia 1 di december 2014 a wordo firma door di mi persona como Presidente di Lotto (no como director statutario) hunto cu e tesorero di Lotto y e carta aki a carga aprobacion di e directiva di Lotto basa riba statuto di dia 25 di april 2005. E carta aki ta cuadra cu articulo 6 di e statuto 2005.
- Riba pagina 12 di e jaarrekening 2019 audita ta para citaat: “As the end of 2019 Mr. Wernet, the former director of the Foundation, was terminated and a settlement agreement was signed”. AkinanTuitt ta violando mi privacidad. Alavez e ta papia mitar berdad pasobra door cu mi a gana mi caso den Corte y Huez a manda mi bai traha bek na Lotto pa Deporte a pidi mi e ora ey pa negocia un salida voluntario unda Lotto ta usa placa di deporte pa “pay mi out” conforme contracto di trabou. Ta mas cu claro den caso cu tawata tin irregulidad ta loco bo mester ta paga un vertrekvergoeding pa un director bai voluntariamente.
Tambe mi tin un observacion critico pa cu e jaarrekening 2015 trahador di nep- accountant Tuitt y audita dor di Grant Thornton
- Riba pagina 21 di e jaarrekening 2015 audita ta para citaat: “There is no support for the increase of the estimated useful lives of these sport & recreation facilities and based on the condition of the sport & recreational facilities, the Management of the Foundation decided to reverse this change as it better reflects the estimated periods during which the assets will remain in operation”. Tuitt ta un mentiroso pasobra tin un carta di experto pa support e asunto aki fecha dia 6 juli 2015. Ta berdad cu Lotto pa Deporte cu ta doño legal di diferente facilidadnan deportivo y di recreo no tin placa pa mantenenan. Lotto a pasa e maneho di mantencion pa e Fundacion Facilidadnan Deportivo (“FFD”) pero no ta pone placa. Ta laga gobierno di Aruba duna subsidio cu placa di belasting (pueblo) na FFD, pasobra Silvio Janga, Elias Kock, Flavio Fanyete y Antonious Kamperveen a firma e contracto cu Canadian Bank Note (“CBN”) na 2011 lubidando di a regla placa pa mantencion di e facilidadnan. E mesun hendenan aki no a negocia tampoco placa pa por paga bek e fiansa di Afl 17 miyon duna dor di Gobierno di Aruba. Awor ta cana yora cu gobierno no kier extende e moratorio, cu a expira despues di 10 aña, riba e fiansa aki pasobra e maneho iresponsabel aki a pone cu Lotto pa Deporte no tin placa pa paga e fiansa aki bek. Tambe ta lubida cu ta e mesun hendenan aki a ricibi gran parti di e placa di e fiansa di Afl. 17 miyon. Na juli 2010 ta nan a haya riba e cuenta di banco di Lotto pa Deporte e parti di Afl. 11,5 miyon di e fiansa. Ta nan mes a maneha y usa e placa aki. Ambos caso ta un blunder di marca mayor y iresponsabel cu gran falta di profesionalismo.
Como director statutario mi a wordo stroba den mi funcionamento ta pesey mi no por a finaliza e jaarrekeningnan atrasa bou di e structura (statuto) bieu unda ta e tersorero ta primaramente responsabel pa jaarrekeningnan. Es decir e tesorero di Lotto cu ta e actual presidente di Hunta di Supervision di Lotto Silvio Janga no a hasi su trabou manera debe ser.
For di momento cu mi a bira director statutario di Lotto na november 2017 e Hunta di Supervision a start un guera interno contra mi persona. Un di e asuntonan cu mi a wordo stroba door di e Hunta di Supervision di Lotto pa completa, ta cu mi kier a laga hasi un investigacion forensico den Lotto pa Deporte door di un profesor/dr/RA di Hulanda riba directiva (incluyendo mi persona) y Hunta di Supervision basa riba e conseho profesional di experto/profesor den corporate governance fecha dia 22 di mei 2018. E unico persona cu a wordo investiga door di e Hunta di Supervision hunto cu e nep-accountant Tuitt ta mi persona.Tuitt bo ta un mentiroso pathologico y bo no ta integro. Bo falta pa “grow up” den moralidad. Bo amigonan den Hunta di Supervision Silvio Janga, Elias Kock, Flavio Faneyte y Antonious Kamperveen nan sabi esey bon bon, pero toch nan ta keda sostene bo persona como director envez di “core” cu bo. Esey ta bisa hopi mes di nan integridad tambe. Ta pesey mes mi no por caba di compronde con un multinacional manera CBN cu tin un reputacion internacional hopi halto por sigui coopera cu boso den e business di loteria.
Di-Stefano Wernet


c: text/html

text: Diahuebs ultimo den un encuentro ameno Minister Endy Croes a reuni cu representatenan di Sport for Youth Foundation Aruba y Sport Vereniging ARUSUR. Durante e reunion a trata diferente topiconan na interes y bienestar di deporte. Sport for Youth Foundation Aruba ta un organisacion cu ta trece diferente materialnan segunda mano for di Hulanda pa Aruba. E materialnan Sport for Youth Foundation ta ricibi completamente gratis di fundacionnan nan Hulanda. Una bes cu e materialnan ta na Aruba e fundacion ta haci entrega di esakinan na diferente scolnan. Pronto nan lo ta ricibiendo un container cu articulonan di gymnastiek. Lo haci entrega di e materialnan na Centro Libertador Betico Croes. Scolnan ta haci hopi uzo di e luga pa practica deporte. Un di e peticionnan di Sport For Youth Aruba Foundation ta pa haya cooperacion di Gobierno pa unabes cu e container ta na Aruba, Gobierno por colabora pa asina e container yega Centro Libertador Betico Croes sin ningun problema. Sport For You Foundation a duna e mandatario di deporte un presentacion amplio di nan proyecto; e parke na Cunucu Abao como tambe a comparti nan idea pa un veld di futbol di yerba y un pista di atletismo chikito patras di Colegio Nigel Matthew na San Nicolas. Un otro topico cu a wordo trata durante e reunion ta e peticion di Sport Verening ARUSUR cu tin e desea di tin nan propio veld di futbol. Finalisando e mandatario a expresa cu e tabata un bon reunion. A scucha cu atencion tur e puntonan cu a wordo treci padilanti y lo traha na bienestar di deporte en general na Aruba. E vision di Minister Endy Croes como tambe di Gabinete Wever- Croes II ta cu deporte y e deportistanan mester ta central.

robotstxt: allowed

filter: keep


text:
WILLEMSTAD — Despues ku wikènt pasa Liga MCB Promé Divishon buèlta di 6 a ranka sali ku algun partido sumamente interesante, e wikènt aki den stadion di SUBT kos lo bai ta mas kayente!
Liga MCB Segundo Divishon tampoko no ta keda atras ku e partidonan di buèlta di 6 ku ta kontinuá durante siman riba tereno di FFK.
Liga MCB Promé di divishon su preis pa e buèlta di 6 ta bira fl. 7.50 pa adulto miéntras mucha i 60+ ta paga solamente fl.2.50. Liga MCB Segundo Divishon ta kosta fl.2,- pa tur hende.
Terser Divishon tambe ta kontinuá ku su terser buèlta i lo mira akshon manera tur siman riba djadumingu na tereno di FFK. E wega aki ta kompletamente grátis!
Despues di un fakansi bon meresí, Liga Lito tambe ta kontinuá ku su weganan pa esnan di mas chikí den e famia di futbòl. Djadumingu aki, 16 di ougùstùs Liga Lito ta bai start atrobe, 10or di mainta na tereno di FFK. E weganan aki tambe ta kompletamente grátis.
Manera tur siman MCB i FFK ta invitá hinter pueblo di Kòrsou pa asistí na e partidónan aki i pasa un ratu ameno den kompania di bo famia i alabes disfrutá di bo deporte preferí, e deporte rei futbòl.
Wega nan pa wikènt binidero, Liga MCB Promé Divishon buèlta di 6:
Wega nan pa próksimo siman, Liga MCB Segundo Divishon buèlta di 6 :
Tur e partidonan aki ta tuma lugá na FFK
Wega pa djadumingu, Liga MCB Terser Divishon:
E partido aki ta tuma lugá na FFK


text:
Ministerio di Cultura ta gradici Directie Natuur en Milieu (DNM) pa nan contribucion y conseho den e video di conscientisacion pa nos celebra Dia di San Juan na un forma consciente y responsabel.
Den nan presentacion DNM a desea pueblo un Feliz Dia di Dera Gay y tambe kier avisa tur hende pa ban celebra cu amor nos custumber y tradicionnan pero na un manera consciente y cu respet pa nos naturalesa y medio ambiente.
DNM ta avisa pueblo pa pone atencion na e siguiente puntonan ora di celebra y scoge pa kima:
• Ta prohibi pa cende candela riba caminda publico. Esaki ta prescribi den articulo 14 di e ordenansa di polis (APV). Banda di esaki, tene consideracion cu bo bisiñanan.
• Segun articulo 8 di APV, ta prohibi pa causa molester na bisiña por ehempel door di cende candela y kima.
• Pone atencion na unda ta cende candela. Tin tereno di naturalesa cu ta protegi pa ley y ta prohibi pa cende candela. Spaans Lagoen, Parke Nacional Arikok, y nos areanan di parke marino ta algun ehempel. E motibo pa esaki ta cu e candela por causa daño na nos flora y fauna. Pensa riba nos matanan di mangel, parhanan, cangreunan y banana di rif. Banda di e hecho cu e ta causa molester na nos medio ambiente, kimamento tambe ta afecta salud di hende
Den e video Sra. Croes a trece dilanti cu un punto hopi importante cu mester tin bon presente ta e “kico” nos ta kima. Obhetonan cu ta consisti di materialnan no organico, pues materialnan cu no tin di haber cu cosecha, nos no ta kima. E sushi di materialnan sintetico manera plastic y rubber ta emiti componente toxico den aire y ta sofoca nos fauna pensa riba por ehempel bestianan adulto y yiunan den neishi: nan ta haya dificultad pa hala rosea. Tambe, nos flora ta wordo destrui. E calor di e candela ta destrui matanan cu ta den cercania. Mester tene na cuenta cu e candela por bira grandi y dado momento dificil pa controla. Como consecuencia, nos naturalesa incluyendo areanan protegi ta kima. Sin kita afo, kimamento ta causa molester di holo y ta stroba bista.
Un apelacion pa no kima den cercania of den areanan cu tin material explosivo: manera Wela, Mariniers Kazerne, Arugas/Ecogas of tereno di refineria- esaki ta un peliger pa seguridad di hende.
Sra. Croes di DNM ta pidi nos comunidad pa ban celebra e Dia di Dera Gay na un manera responsabel y reduci e impacto cu kimamento tin pa nos naturalesa, medio ambiente y salud. Minister di Cultura un biaha mas ta gradici DNM y ta pidi nos comunidad pa tene bon cuenta cu e consehonan treci padilanti.


text:
Den conferencia di prensa diahuebs mainta, Minister di Medio Ambiente, Ursell Arends a splica mas ampliamente tocante e maneho nobo cu a yega dje pa cu bentamento di taira na dump di Parkietenbos. E ta kere cu e 3 florin cu lo aplica riba cada taira cu benta afo, lo tin efecto minimo riba cartera di e ciudadano, pero lo tin un impacto grandi den e maneho di desperdicio cu lo conduci na e clausura di Parkietenbos manera el a anuncia pa fin di 2022.
Mientras cu na Aruba ta existi caba pago (refund) monetario pa desperdicio den e caso di boter, hero y koper, e plataforma lansa door di Arends su ministerio bou di e nomber di Trash 2 Cash no ta un di nan. E mandatario a splica cu e ta mas bien pa compania/persona local cuminsa un startup of si ta estableci caba, y ta mira un balor economico den desperdicio, crea un oportunidad pa atende cu ne.
Asina mes, ta mas bisto pa tur hende kico ta e maneho di gobierno y Minister Arens ta sinti cu tin e sosten p’e tambe. “Nos tin e draagvlak di e companianan c uta atende cu desperdicio, mescos cu e companianan cu mester colecta e desperdicio,” Arens a duna di conoce. Su meta principal ta pa Serlimar canalisa e desperdicio pa cera Parkietenbos na fin di e aña aki como parti di un plan mas grandi di maneho mas responsabel di desperdicio cu nos tur por ta orguyoso di dje.
Pa e relato completo, lesa TREMPAN


text:
ORANJESTAD (AAN)– Diahuebs Minister di Turismo, Salud Publico sr. Dangui Oduber a keda invita pa un reunion di shareholder na Aruba Ports Authority NV (APA). Aki e mandatario a reuni cu e director sr. Marc Figaroa y gerencia conhuntamente cu e hunta di supervision APA. Den e reunion aki e cuenta anual di aña 2021 di APA a keda presenta na e mandatario. Esaki despues di 2 aña cu no tabata facil pa APA debi na e efectonan cu pandemia a trece cune.
Minister Oduber a señala cu aña 2021 tabata un aña di recuperacion pa APA como compania estatal den comparacion cu aña 2020. Manera ta conoci na aña 2020 e pandemia a afecta entradanan di APA grandemente, ta desde juni di aña 2021 cu Aruba a ricibi su prome crusero bek y a finalisa aña 2021 cu un total di 69 calls. E mandatario a duna di conoce cu barco cruseronan ta forma parti instrumental di e entradanan cu APA ta genera como compania estatal.
No obstante cu aña 2021 su entradanan tabata menos di locual cu APA a premira debi cu a perde mitar aña na entradanan crusero, tog APA a sa di maneha su gastonan responsabel y na e mihor forma posibel. APA ta bay enfoca riba e proyecto di Port City y tambe riba e terenonan cu nan tin pa warehousing y logistica na Barcadera den aña 2023.
APA ta keda hopi positivo pa aña 2022 y e proyectonan menciona cu lo bay crea hopi cuponan di trabou cu lo bay yuda na stimula e economia di Aruba y trece placa den caha di Gobierno. Minister Oduber a duna di conoce cu Gobierno ta sostene e iniciativanan di APA pa cu e ehecucion di e dos proyectonan aki.
No obstante cu tur e retonan cu aña 2021 a trece cune, APA su cuenta anual tabata aceptabel pa e shareholder, esaki ta danki na e proactividad di APA pa mantene e gastonan abou. Minister Oduber a keda masha satisfecho cu e presentacion cu e la ricibi di e gerencia y e hunta di supervision di APA. Minister Oduber tin pleno confiansa cu APA ta bay conoce mihor añanan den futuro.


text:
Oranjestad: Diahuebs den careda di 10’or y 45, e conocido adicto ambulante Loyd, tabata causando molester na algun persona den Havenstraat.
Loyd ta un di e adictonan ambulante cu tur dia polis tin cu sali bay atende cu ne, debi na su comportacion no normal.
Un patruya di polis mesora a sali pa bay tira bista den Havenstraat. Hopi lihe panort di e bushalte nan a bin topa cu Loyd canando cu un jerrycan.
E patruya a para e adicto cu lo ta sufri di un of mas enfermedad mental y ya a hala su atencion pa un di e tantisimo biahanan.
Mañan ta un otro dia cu polis lo tin di bay atende cu ne un biaha mas y e dianan siguiente tambe.


text:
NewsParis2024San Salvador 2023Santa Marta2022Santiago2023
Ta reconoce tur persona contribuyendo pa Deporte
A anuncia e 5 landadonan cu a haya un Beca Olimpico
Bunita iniciativa pa reconoce tur e personanan cu a y ainda ta contribui cu e deporte di landamento.
“Mirando e cantidad grandi di landadonan di Aruba biba den exterior cu a bini y competi den e campeonato nacional di landamento 2022 como tambe mira varios ex-landado presente na Piscina Olimpico Roly Bisslik, e tabata un bon momento pa Comite Olimpico Arubano honra nan tur dilanti un publico grandisimo diadomingo merdia”, asina secretaria general di COA, Nicole Hoevertsz a bisa di un momento masha special diadomingo cu a pasa na e competencia nacional di landamento.
Durante e pause, Nicole a dicidi di laga e publico presente sera conoci cu tur e landadonan, coachnan y dirigentenan cu den pasado y awor a representa Aruba den e diferente competencianan internacional cu nos a participa na dje den e deporte di landamento. Tambe a elogia e bon trabou di e federacion di Aruba Aquatics Federation cu pa hopi anja a laga Aruba briya den exterior cu nan super bon resultadonan obteni mundialmente. For di aña 2000, e prome medaya durante un campeonato internacional a wordo logra y for di e tempo ey a logra exito na nivel internacional regularmente te cu e dia di awe. A introduci tambe e Hefenan di Mision presente pa e proximo weganan cu ta cay bou COA, esakinan den persona di Anna Celia Proveyer y Junior Dake.
Por ultimo a anuncia e 5 landadonan cu a haya un Beca Olimpico pa loke ta den e ciclo aki pa asina nan por prepara nan mes mas mihor cu ta posibel pa e Weganan Olimpico di Paris 2024. Esnan cu lo ricibi nan Beca Olimpico ta Chloë Farro, Anahi Schreuders, Elisabeth Timmer, Patrick Groters y Mikel Schreuders
Durante e pause, Nicole a dicidi di laga e publico presente sera conoci cu tur e landadonan, coachnan y dirigentenan cu den pasado y awor a representa Aruba den e diferente competencianan internacional cu nos a participa na dje den e deporte di landamento. Tambe a elogia e bon trabou di e federacion di Aruba Aquatics Federation cu pa hopi anja a laga Aruba briya den exterior cu nan super bon resultadonan obteni mundialmente. For di aña 2000, e prome medaya durante un campeonato internacional a wordo logra y for di e tempo ey a logra exito na nivel internacional regularmente te cu e dia di awe. A introduci tambe e Hefenan di Mision presente pa e proximo weganan cu ta cay bou COA, esakinan den persona di Anna Celia Proveyer y Junior Dake.
Por ultimo a anuncia e 5 landadonan cu a haya un Beca Olimpico pa loke ta den e ciclo aki pa asina nan por prepara nan mes mas mihor cu ta posibel pa e Weganan Olimpico di Paris 2024. Esnan cu lo ricibi nan Beca Olimpico ta Chloë Farro, Anahi Schreuders, Elisabeth Timmer, Patrick Groters y Mikel Schreuders
Mas cu claro e bunita gesto aki a wordo grandemente aplaudi pa tur esnan presente na Piscina Olimpico Roly Bisslik


text:
Amplia bo negoshi
Haya mas financiamento
Si bo empresa ta den funcionamento pero bo mester mas capital, bo por confia den opcionnan familiar. Sinembargo financiamento di un negoshi existente ta rekeri un preparacion diferente.
Contenido
Prepara bo mes pa busca mas financiamento
Cualkier persona cu duna bo of fia bo placa pa bo negoshi, lo kier ta sigur cu su inversion lo dunele fruta. Prepara un business case y un plan financiero di bo negoshi pa asina convence hendenan cu ta interesa pa inverti den bo negoshi.
Traha bo business case
Bo lo mester traha un business case solido pa por haya mas financiamento. Traha un resumen cortico cu e suma total cu bo ta bay tin mester y e motibonan specifico pe.
Porta bo negoshi ta ciclico, manera construccion of educacion, y lo bo por uza bo fondonan durante temporadanan cu bo ta pensa cu lo ta keto. Of kisas bo lo mester di capital pa inverti den un ekipo nobo of pa lansa un liña di producto. No ta importa ki motibo tin, wak pa bo actualisa bo business plan pa inclui esaki hunto cu bo etapa di financiamento.
Un business case mester duna e garantia cu e fondo nobonan no lo wordo mal uza. Inclui un descripcion di bo management team pa highlight nan habilidad y experiencia cu ta resalta.
Prepara bo jaarrekening
Mustra cu bo negoshi ta bayendo bon cu bo jaarrekening. Mustra con bo negoshi a logra crece cu entradanan, gastonan y ganashi durante añanan. Si acaso bo no tin historia di crecemento positivo, splica pakico cu mas fondo si bo lo draai miho.
Determina cuanto bo negoshi ta bal awe mediante di un taxateur di negoshi of bo mes. Esaki ta mesun proceso cu bo lo a pasa aden si acaso bo lo tabata planeando pa bende bo negoshi.
Mustra cu pronostico con bo negoshi lo crece den futuro. Bo pronostico di negoshi por ta basa riba huicio intuitivo, analisis cuantitativo of ambos. Mustra bo entradanan y gastonan cu ta proyecta y splica bon cla con bo a yega na e calculacion ey.
Scoge bo fuente di financiamento
Tuma contacto cu e siguiente banconan local of Qredits pa duna bo un fiansa:
Banconan comercial na Aruba
Caribbean Mercantile Bank NV (CMB)
CIBC FirstCaribbean International Bank
Por tuma contacto cu Qredits Microfinanciering Nederland
Bilderdijkstraat 16 (Vondellaan)
Oranjestad
Telefon: +297 582 2250 / 699-2255 (WhatsApp Only)
Website: www.qredits.com


text:
Un kontrakt di 60 aña
Willemstad 21.- Ku un akuerdo di 60 aña refineria di Kòrsou (RdK) i CORC B.V. awe a firma un “Draft Deed.” E akuerdo aki ta forma base pa un traspaso di maneho i operashon di nos refineria, e planta di utilidat i e terminal na Bullenbaai. Huntu ku e “Draft Deed” a firma tambe un “Binding Closing Agreement” den kual tin stipula kondishonnan ku mester kumpli kun’é promé ku e traspaso tuma luga. Den e “Draft Deed” partidonan a kumbiní tur detaye pa e traspaso di e fasilidatnan petrolero por tuma lugá. Hunta di Komisario di RdK i akshonista (gobièrnu) lo mester aprobá e akuerdo aki ku despues lo bira un akta formalisá dor di un notario.
Pa loke ta trata e “Binding Closing Agreement”, tin varios kondishon inkluí pa por yega na un traspaso definitivo di e fasilidatnan. Asina por ehempel un di e kondishonan ta, ku CORC mester yega na un akuerdo ku Gobièrnu di Kòrsou tokante varios aspekto manera kumplimentu ku leinan di medio ambiente i fasilidat fiskal. Tambe lo mester yega na akuerdo ku kompanianan di Gobièrnu ku ta dunaservisio di sosten na operashon di e fasilidatnan petrolero òf ta depende di operashon di e fasilidatnan petrolero pa asina nan por sirbi nos komunidat. E negosashon entre RdK i CORC a inisiá na komienso di e aña aki despues ku CORC a keda skohé for di un grupo di diferente otro partido. A skohe CORC, komo e partido preferí pa negosha kun’é.
Ku e akuerdonan ku awor a keda firmá, a yega na final di e proseso di negosashon entre RdK i CORC. CORC awor lo sigui negoshá ku e tim negoshado di Gobièrnu di Kòrsou. Tantu Gerensha di RdK komo CORC ta kontentu di e yega na e akuerdo importante pa un traspaso di maneho i operashon di Kòrsou su fasilidatnan petrolero rumbo pa un futuro nobo i prometedó.


text:
August 17, 2021
Promé skol ku tur mucha a bira miembro di Biblioteka.
Resientemente New Song College a hasi tur su alumno nan miembro di Biblioteka Nashonal Kòrsou.
Meta di esaki ta pa e muchanan por haña akseso na bukinan digital via Biblioteka su Online Bibliotheek. Biblioteka huntu ku Koninklijke Bibliotheek Hulanda ta ofresé via di su plataformá Online Bibliotheek mas ku 28.000 e-books na Hulandes i mas ku 1000 e-books na Ingles.
Di e manera aki New Song College i Biblioteka Nashonal Kòrsou ta keda stimulá lesamentu den tur forma i na tur momentu.
Biblioteka pa medio di e komunikado aki ta hasi un petishon na tur skol pa hasi uso di e oportunidat uniko aki pa hasi nan alumnonan miembro di Biblioteka Nashonal Kòrsou i apliká pa nos servisio di Online Bibliotheek.
Pa mas informashon por tuma kontakto ku nos na 841-BOOK(2665), dv@bnkcuracao.com òf por bishita nos pagina na www.bnkcuracao.com pa mas informashon.
Riba imagen por tuma nota di sra. E. Constantia – Sommer (Dosente i Direktor Interino di
New Song College) risibiendo e karchinan di membresia serka sr. Arthur Tholel (PR di Biblioteka Nashonal Kòrsou)


text:
Pa hopi tempo caba mi ta sinti mi hopi cansa, cronicamente cansa. Via di un amiga cu tabata sinti mescos mi a drenta den contacto cu Roeland Krijnen di Acuclinic, situa na Palm Beach.
Hunto cu Shahaira Brokke, Roeland ta traha segun metodonan cientifico cu ta juda e hende den desaroyo optimal di su curpa, mente y espiritu. Terapianan holistico, acupunctura y medicina tradicional Chines. Siman pasa mi tabatin mi prome afspraak cu Roeland.
Roeland a tuma tempo pa splica mi con e sistema di energia di un hende ta sinta den otro. Mi a compronde pakico mi energia ta blokia y pakico mi ta sinti asina cansa. Nos curpa ta mas cu solamente un curpa fisico. Nos tin tambe un curpa energetico unda por haja sa cosnan cu no por mira segun medicina occidental tradicional. Roeland ta traha cu e sistema di meridiaan den nos curpa cu nos por jama e portadornan di energia.
Ora tin blokeo den nos sistema di energia mester desblokea esakinan pa por laga e energia fluhi bon atrobe. Pa logra esaki Roeland ta usa diferente forma pa analisa kico ta pasando den e curpa y trata e cliente segun e metodo cu ta miho den su caso. Den mi caso, acupunctura.
Roeland ta splica mi cu por compara e funcionamento energetico di nos curpa mescos cu ora un caminda ta blokea y ta pidi asistencia di polis pa regla e trafico y asina e trafico por vloei y bay na orden. Esaki ta loke acupunctura tambe ta hasi. E ta habri e caminda pa e energia por vloei atrobe. Y berdad esaki mi mes por a sinti ja despues di algun minuut. Con mi a ripara? E lugarnan cu prome tabata hasi dolor ora cu Roeland tabata primi, no ta hasi dolor mas manera e prome biaha, despues cu e la pone e hanguanan den e puntanan cu ta conecta cu e meridiannan.
Mas cu den pildo ami ta kere den e potencial di mi curpa pa cura su mes. Den esaki mi a usa hopi tecnica manera tapping, homeopatia, hot stone, reiki, acupunctura, emdr, nlp, energia universal, reflexologia, meditacion, afirmacion y asina mas cos natural. No pa mi mes so, pero tambe pa juda otro hende.
Mi ta kere den hendenan cu ta tuma nan profesion pa juda hende cura nan mes na serio. Mi ta haja importante pa splica mi kico ta pasando cu mi curpa. Den esaki Roeland a score hopi halto, pasobra e la cuminsa pa splica mi prome con su sistema di traha ta. E la scucha mi y a tene cuenta cu mi no gusta hangua. No problema, pasobra su tecnica di pone e hanguanan ta hopi suave y no ta hasi dolor. Mi ta sinti mi bon, jen di energia atrobe. Mi principio di bida ta cu mi ta recomenda na otro hende solamente loke mi ta kere aden. Mi ta stima mi bida y mi salud, pesey mi ta critico unda y kico mi ta hasi. Den e caso aki cu hopi confiansa mi ta recomenda bo Acuclinic na Palm Beach. Pa mas informacion bishita nan website http://www.acuclinic.nl


text:
Den un combersacion ayera mi a corda riba e potret aki cu mi a saca na Savaneta. E ta un imagen cu ta refleha e harmonia cu tin den naturalesa. Ta hasi mi curason un tiki dolor ora mi tende cu tin basta hende grandi cu ta biba nan so y no tin niun hende pa juda nan den fabornan chikitoden y rond di nan cas, pasobra nan ni sa ken nan bisinjanan ta. Kico a pasa cu e Aruba unda un bon bisinja tabata asina gewoon?
Hasi bida un fabor tuma un tiki tempo pa ta un bon bisinja, awe, sino majan of otro majan…


text:
Recientemente e organisacion di futbol, Sport Vereniging Racing Club Aruba, SV RCA, a entrega un keho oficial relaciona cu un procedura cu a tuma luga na Arubaanse Voetbal Bond (AVB). Mesora a start un investigacion interno pa verifica con e procedura a bay, esunnan envolvi y revisa e normanan y reglanan interno pa evita ripiticion.
Ta trata aki di un firma cu e Secretario General a pone na luga di SV RCA. E ekipo ta denuncia cu esey ta “valsheid in geschrifte”, pero despues di evaluacion AVB a consider’e un eror humano y a disculpa na e ekipo. Pero asina mes, SV RCA a opta pa paralelo cu e investigacion interno, tambe a start un procedura penal door di entrega keho na recherche. Mester aclaria si cu aki no ta trata di ningun procedura financiero of cu tin di haber cu placa. E ta mas bien un procedura di inscripcion cu SV RCA ta keha di no a cana corecto.
Arubaanse Voetbal Bond ta un organisacion cu no ta haya sosten financiero di gobierno, sino di FIFA y CONCACAF. Anualmente dos compania di accountant reconoci ta audit e cifranan di e organisacion. Tin sistemanan di control estableci pa garantisa cu cada gasto realisa, ta pa yuda desaroya y engrandece futbol riba nos isla.


text:
Areglo di emergensia SZW prolongá ku tres luna
Ta prolongá e areglo di emergensia pa gastu di salario i sosten di entrada for di Ministerio di Asuntunan Sosial i Empleo di 13 di yüli te ku 12 di òktober 2021. Ounke turismo ta re-inisiando i merkado laboral ta rekuperando, ainda e ta un periodo insigur pa empresanan. Pa promové inisio, a ahustá e areglo riba algun punto.
A establesé e areglo di emergensia di SZW na mart 2020 pa yuda dunadónan di trabou na Hulanda Karibense ku gastu di salario di empleadonan ku no por a mantené na trabou debí na e krísis di corona. Den e fase di prolongashon, empleadonan ku ta kai bou di e areglo di emergensia por ehersé nan trabou. Esaki ta duna dunadónan di trabou espasio pa hasi negoshi, miéntras nan ta sigui risibí sosten pa paga salario.
Den e periodo di prolongashon, ta redusí e sosten di 80% pa 60% di e salario. No por registrá empleado nobo pa e prolongashon. E sosten ta kontinuá pa empleadonan ku riba e fecha di referensia 24 di yüni 2021 ta kai bou di e areglo di emergensia kaba. Ta mantené e kondishon vigente di pèrdida di entrada di mínimalmente 20%, pa asina e supsidio yega na e empresanan ku realmente mester di sosten.
Dunadónan di trabou mester avisá si nan no ta kumpli mas ku e kondishon aki, òf si nan no a mantené empleadonan pa ken nan ta risibí sosten, na trabou. Si e informashon ku a duna anteriormente ainda ta korekto, no ta rekerí ningun akshon pa bini na remarke pa e periodo di prolongashon.
Dor di relahá di un banda, i baha e porsentahe di e otro banda, ta krea un balansa ku ta resultá mas atraktivo pa empresanan por inisiá (kompletamente) atrobe. E detayenan di e prolongashon aki ta resultado di kombersashon ku representante lokal di e komunidat empresarial.
Pa empresario independiente i èks empleado, e areglo di emergensia ta prolongá sin kambio te ku 12 di òktober 2021. Mester komuniká kambio di situashon semper. Por ehèmpel, si un persona kuminsá haña (mas) entrada atrobe, òf si e bandoná Hulanda Karibense. Empresario independiente i èks empleado por entregá aplikashon nobo durante di e periodo di prolongashon. Mirando ku e situashon na Hulanda Karibense ta bai den bon direkshon, hasi un aplikashon nobo no ta opvio.
Pa mas informashon i pa e formularionan nesesario, tira un bista riba https://papiamentu.rijksdienstcn.com/covid-19 bou di ‘Pakete di emergensia di Gobièrnu’. Empresarionan di Boneiru por aserká Kámara di Komèrsio tambe pa pregunta i konseho via steunloket@kvkbonaire.com.


text:
ORANJESTAD – Awe diaranson mainta ora cu e caso penal Avestruz a inicia cu sospechoso principal parlamentario Benny Sevinger riba e asunto di supuesto otorgamento illegal di tereno di gobierno, e prome sospechoso cu a wordo scucha tabata conocido comerciante C. Harms (67), sospecha di soborno activo di Sevinger cu e tempo ey (2012) tabata minister di infrastructura. E session di awe tabata pa hues interoga e sospechoso y haya sa di su banda kico ta kico.
SOSPECHOSO HARMS
Hues a establece cu Harms tabatin varios negoshi di cual 3 particularmente e tabata maneha y unda cu tabatin un relacion comercial cu Sevinger e tempo ey cu Sevinger tabata minister di infrastructura. Loke hues a purba saca afo ta pa clarifica e relacion financiero, ya cu segun acusacion di Ministerio Publico, ta acusa Harms di a paga Sevinger a cambio di fabor politico (tereno). Algun dato cu hues a confronta Harms cu ne, tabata pa establece cu Harms a purba influencia Sevinger door di paga sumanan di placa, y ricibi un fabor bek’.Y manera cu hues a bisa, e fechanan y e forma con esaki a tuma lugar, por pone hende pensa esaki.
SPLICACION
Harms a sigui pa confirma na hues cu enberdad e tin un relacion cu Sevinger, inicialmente via su socio di Sevinger su negoshi di architecto. Y despues ora cu,- Harms ta sigui bisa -, Harms a mira loke cu Sevinger tabata haci como minister di infrastructura den e prome gabinete Mike Eman I, e la keda impresiona. Ora cu a bin e di dos termino, Harms a responde positivo riba peticion di e grupo di Sevinger pa donacion pa campaña. Harms a confirma na hues cu e tabatin un presupuesto pa campaña di 100 mil florin, pero a surpasa esaki tambe. Ora cu hues a puntra si e tabata patrocina tur partido politico, a keda confirma cu e tabata practicamente exclusivamente pa sostene e partido berde, mirando e simpatia cu e tabatin pa Sevinger y Eman. Hues a cuestiona e fechanan di pago di contribucion, particularmente un di nan cu tabata despues di e eleccion y unda cu Sevinger a sinta caba como minister bek. Pero Harms, a duna splicacion cu Sevinger tabatin mester di mas placa debi cu a keda debe y aki ta unda cu a paga Sevinger e suma extra. Harms a mustra cu e comunicacion den su compania no tabata esun miho y hopi biaha tabata pasa cosnan cu e no tabata sa pero cu tabata ok, y cu tabatin un relacion comercial cu por lo menos 2 di su yiunan tambe.
RELACION CU BENNY
Ora cu hues a confronta Sevinger riba esaki, Sevinger a conta un storia poco diferente di Harms, unda cu e si a bisa di ta considera Harms como un bon amigo di hopi aña for di tempo cu e tabata pinta mapa pa Harms etc mas of menos 20 aña pasa. Den e caso specifico, Sevinger a splica hues cu a acerca Harms ora cu e tabata minister, pa Harms desaroya algun proyecto pa e gabinete, entre nan un hotel den caya grandi na Playa. “Nos a pusha nan fuertemente” Sevinger a sigui bisa. Di e tereno y proyecto ey, e ta confirma cu e la pidi ayudo, pero no ta corda otro terenonan cu e ta wordo confronta cu ne. Lamentablemente nada di e plan di hotel di caya grandi a materialisa, segun Sevinger.
FIRMA FACIL
Loke por hinca Harms y Sevinger den problema segun hues, ta e forma facil cu nan tabata anda pa loke ta peticion y aprobacion di tereno erfpacht y of e opcion. Aki Harms a confirma cu e tabata practicamente ‘kind aan huis’ na Bestuurskantoor y tabata topa e ministernan Eman y Sevinger hopi eyden. Ta aki Harms a puntra Benny pa un pida tereno dilanti di Divi Phoenix pa desaroya den un proyecto Islands Estates. Pues e ta confirma na hues cu e no a bay via DIP, sino directamente a puntra Sevinger pa esaki. Un practica cu segun Sevinger ta sigui splica hues, no tabata incomun. Pero, mes momento e ta bisa cu mientras cu e no tin obhecion, e tabata manda e persona si pa sigui handle cu DIP y si nan duna ok, e ora e proyecto tabata pasa. Aki abogado di Sevinger, David Kock a cay aden pa splica cu e proceso cu hues tabata cuestiona, ta un practica comun, segun declaracion di propio director di DIP sr Croes, cu a splica cu ta ricibi peticion di tereno via minister, via DIP y via BID. Pues de facto, no tabatin nada robez cu esaki. Ora cu hues a caba cu e interogacion di Harms, a cera e parti aki y a mustra cu na November Ministerio Publico lo presenta su rekisitorio contra Harms, pa despues na December abogadonan presenta nan defensa.
ORANJESTAD - Awe Corte den prome instancia a condena e agentenan policial D. y De M. pa un castigo condicional relaciona cu malversacion na pia di trabao y maluso di autoridad. De M. a wordo condena ademas pa violacion di secrecia di trabao. Huez a declara tur dos liber di tuma soborno.
MEXICO CITY — Un avion Mexicano rumbo pa Aruba a wordo tira abou pa militarnan Venezolano diaranson, despues cu nan a drenta espacio aereo Venezolano. Asina e portal Rivera Maya News di Mexico a raporta. Segun e portal, e incidente a keda raporta pa GJ. Domingo Hernández Lárez, di armada nacional bolivarianos (FANB), riba su cuenta di twitter. Segun Hernández Lárez, e avion tipo Sabreliner registra XB-RXG di Mexico pa aeropuerto Reina Beatrix, a cambia rumbo y a drenta espacio aereo Venezolano di un forma illegal y a keda ‘desactiva’ pa e sistema di defensa riba un pista clandestino den estad di Zulia. A compronde cu ta e di 31 avion cu ta wordo derumba desde 2012.
ORANJESTAD – E conocido hotelero y desaroyado di proyecto hotelero argentino Alfredo .L (propietario di edificio di Holiday Inn Hotel na Aruba e.o) lo a haya ayudo di e tempo ey minister Benny Sevinger a cambio di pagonan cuantioso haci na e mandatario. Asina hues den D. a confronta parlamentario Sevinger cune durante e tratamento di e caso penal Avestruz diaranson mainta. Un di e proyectonan cu e desaroyado di hotel tabatin interes pa desaroya, ta via Pristine Estates, cu mester a desaroya un hotel na Palm Beach.
ORANJESTAD – Un di e sospechosonan cu a presenta dilanti mesa berde awe diaranson pa e caso penal Avestruz tabata comerciante P. Susebeek (64). E tambe, mescos cu e otro comerciante C.Harms cu a presenta, tabata sospecha di soborno activo di e actual parlamentario y antes minister Benny Sevinger, cu ta e sospechoso principal den e caso. Susebeek lo a paga placa na Sevinger, a cambio di fabor pa tratamento preferencial y tereno erfpacht. Contrario na Harms, Susebeek a nenga di contesta preguntanan di hues, indicando cu e la contesta tur cos caba durante su interogacion. Hues e ora a opta pa cuestiona Sevinger riba e relacion aki y wak con leu nan ta yega. Susebeek a sinta un luna den detencion preventivo.
ORANJESTAD – Awe diaranson mainta, hues a confronta sospechoso principal pa e caso penal Avestruz, e parlamentaro Benny Sevinger. Rapidamente, scuchando e forma facil con Sevinger tabata anda cu peticion y posibel aprobacion di tereno, a yama Sevinger un ‘stempel machin’. “Bo ta un tipo di stemple machine” hues a bisa Sevinger, riba cual Sevinger a responde rapidamente ‘Ja!”. Pero su tras, Sevinger su argumento ta cu e no tabata bisa no na ningun peticion, pa evita cu e ta wordo acusa di hunga favoritismo politico.
ORANJESTAD – Un aña y 4 luna despues cu e la keda deteni pa e caso penal Avestruz, actual parlamentario Benny Sevinger mester presenta den corte awe diaranson mainta 8'or y mei pa defende su actonan den e prome di varios session di corte. Mientras cu tur e presentacionan anterior, e abogadonan so mester tabatey, awe si Sevinger mester presenta personalmente. De hecho, hues dialuna ultimo a puntra sim ester saca un orden oficial pa e presenta of e por conta cu palabra di su abogadonan. E cargonan contra Sevinger ta entre otro soborno (omkoping), abuso di cargo (ambtsmisbruik), labamento di placa (witwassen) y participacion na un organizacion criminal (deelname aan een criminele organisatie). Awe mainta ta e prome di varios apariencia di Sevinger unda cu e parti awe lo ta pa atende e situacion di su fundacion Curason Berde (FCB), hunto cu co sospechosonan, e comerciantenan P. Sussebeek y K. Harms. Corte a reserve awe y mayan pa e caso aki.


text:
Uni Ku Naturalesa
Hende ta konektá ku naturalesa. E realidat ta ku nos tá naturalesa. Nos no por biba sin e animalnan ni e matanan bunita. Solamente ku e diversidat di naturalesa nos por tin un futuro saludabel. Ta pa e motibu aki, World Wide Fund for Nature (WWF) ta protehá naturalesa mundialmente. Nos mishon: krea un mundu kaminda hende i animal ta biba den harmonia.
Tur dia nos ta traha ku alma i kurpa pa por krea un mundu balansá pa hende i naturalesa. Abo tambe por kontribuí na esaki dor di tuma desishonnan sostenibel den bo mes bida. Konservá naturalesa no mester ta difísil!
Deskubrí Nos trabou na
Notisia i kuentanan
Den Karibe Hulandes
Nos ta Parti di Un Ret Mundial
WWF-NL ta forma parti di WWF internashonal. Nos ta traha den mas ku 100 pais i ta enfoká riba metanan espesífiko di medio ambiente den Karibe Hulandes.Mas tokante WWF >


text:
KRALENDIJK – Hopi biaha bo ta skucha trahadó puntra nan mes ki balor tin pa ta afiliá na un sindikato. Tin asina tantu motibu pakiko sindikalismo ta importante. Hopi di e derechonan ku awendia nos komo trahadó ta gosa di dje, ta pa motibu di luchanan fuerte di sindikalismo. Ata ki 10 motibu ku ta hustifiká pa trahadónan den un empresa afiliá na un sindikato.
1. Unidat ta forsa
Sindikato ta perkurá pa trahadónan tin un bos kolektivo fuerte pa komuniká ku gerensia nan deseonan, nan malkontentu frustrashon. Ku un bos kolektivo bo ta logra mas rèspèt.
2. Sindikato ta negoshá mihó kondishonnan di trabou.
Tur aspekto di e bida di trabou mester ta tema pa diskushon i akuerdo entre trahadó i dunadó di trabou bou di protekshon di un sindikato. Lidernan sindikal bon entrená i formá ta dirigí e negosashonnan na nòmber di e trahadó. P’esei ta importante pa den un forma kontinuo ta duna formashon na lidernan, shòpstewardnan pa mehorá nan konosementu riba tereno di desaroyonan ekonómiko i konsekuensia di esaki pa e trahadó. Ta bon pa duna formashon tambe na miembronan pa asina nan mes tambe ta bon ekipá pa ku nan obligashon- i derechonan riba boka di trabou.
3. E trahadó ta haña mas dia di vakashon den un kompania kaminda tin sindikato.
Sindikatonan a logra ku trahadónan a haña nan dia di vakashon pagá. Na Inglatera e trahadó den sindikato tin mas o ménos 25% mas dia di vakashon ku esun ku esnan ku no ta den sindikato (situashon di Boneiru).
4. Den un kompania e trahadó ku ta den sindikato por gana mas ku esun ku no ta den sindikato.
Negosashonnan kolektivo ta yuda pa e salario di e trahadó keda adaptá na oumento di kosto di bida, pero tambe ku ta adaptá su salario a base di balorasisashon di su prestashon na trabou. Un kompania ku ta bai dilanti a base di bon produktividat di e trahadó tin e deber di kompartí e “ganashi” ku e ta hasi ku su empleadonan.
5. Bo ta haña mas dia ora bo ta na estado. E tata tambe ta haña dia di vakashon ora su yu nase.
Ta trahando pa amplia e dianan di vakashon di embaraso pa e mama i tambe pa e tata i ankra esakinan den lei.
6. Tin mihó seguridat di trabou.
Esaki ta un punto di hopi preokupashon, esta seguridat di e trahadó na boka di trabou. Tin reglanan ku ta rekerí ku e dunadó di trabou ta tene kuenta ku seguridat di e trahadó ora e ta ehersé su trabou. Sektornan ku aktualmente tin atenshon ta sektor di konstrukshon, sektor di buseo, sektor di horeca. Mester amplia esaki pa mas sektor.
7. Bo tin un hende den bo banda or abo ta den nesesidat.
Ser miembro di un sindikato, bo ta parti di un organisashon mas grandi I bo tin sosten di e sindikato ora bo tin mester.
8. Sindikatonan ta lucha pa oportunidat igual na boka di trabou.
Nan ta para pa igual pago pa igual trabou i ta kontra diskriminashon riba boka di trabou. Sindikalismo lo oponé tur klase di diskriminashon riba flur di trabou. Atenshon speshal mester pa esnan femenino, pero tambe pa esnan ku tin un òf otro deshabilidat. Derecho riba un trabou desente kontra un pago husto ta keda prioridat di sindikalismo.
9. Den kompanianan kaminda tin sindikato tin mas seguridat riba trabou.
Tin ménos aksidente ya ku sindikato ta para riba seguridat na boka di trabou.
10. Sindikato ta ofrese serviso i konseho legal na su miembronan.
USIBO ta trahando duru pa realisá e bentana di asistensia pa tur trahadó. Opviamente si bo ta miembro di un sindikato bo lo tin mas benefisio di e servisio aki ku si bo no ta miembro.
SINDIKALISMO ta komparabel ku un seguro ku bo ta sera pa si durante bo bida di trabou algu pasabo. Tambe sindikalismo ta lucha pa or abo stop di traha bo por hiba un bida tránkil finansieramente. Pues e importansia pa ta den un sindikato ta mas ku kla. Kiko bo ta warda pa afiliá. Stimulá bo kompañero(a) i realisá ku den un sindikato bo ta protehá i bo tin benefisionan kolektivo ku bo so no por logra.


text:
Resultadonan di Beisbòl Liga Grandi ayera:
- Tampa Bay Rays a derota New York Yankees ku skor di 8-1
Didi Gregorius no a konekta hit den 4 turno na bate. Didi tin un promedio di .242
- Toronto Blue Jays a gana Detroit Tigers ku skor di 10-5
- Milwaukee Brewers a derota Cincinnati Reds ku skor di 6-1
- Cleveland Indians a perde di Pittsburgh Pirates ku skor di 5-3
- Houston Astros a perde di Boston Red Sox ku skor di 5-4
Xander Bogaerts a konekta 1 hit den 4 turno na bate. Xander tin un promedio di .302
- Philadelphia Phillies a derota Atlanta Braves ku skor di 4-0 den 10 entrada
Andrelton Simmons no a konekta hit den 4 turno na bate. Andrelton tin un promedio di .259
- Baltimore Orioles a gana Chicago White Sox ku skor di 9-1
Jonathan Schoop a konekta 1 honron(4) den 5 turno na bate ku 1 kareda anot ai 2 kareda empuha. Jonathan tin un promedio di .250
- Minnesota Twins a perde di Kansas City Royals ku skor di 3-2
- San Diego Padres a perde di St. Louis Cardinals ku skor di 3-1
- Miami Marlins a perde di Chicago Cubs ku skor di 2-0
- Seattle Mariners a derota Oakland Athletics ku skor di 2-1
- Colorado Rockies a gana Arizona Diamondbacks ku skor di 6-4
- New York Mets a derota Los Angeles Dodgers ku skor di 8-0
Kenley Jansen no a picha den e partido aki
- Los Angeles Angels a gana Texas Rangers ku skor di 12-6
- San Francisco Giants a perde di Washington Nationals ku skor di 3-1
Partidónan di Liga Grandi pa awe:
- Cincinnati Reds kontra Washington Nationals
- San Diego Padres kontra Pittsburgh Pirates
- Houston Astros kontra Cleveland Indians
- St. Louis Cardinals kontra Chicago Cubs
- Atlanta Braves kontra Milwaukee Brewers
- Baltimore Orioles kontra Minnesota Twins
- Tampa Bay Rays konta Kansas City Royals
- Toronto Blue Jays kontra Chicago White Sox
- Detroit Tigers kontra Seattle Mariners
- Philadelphia Phillies kontra Los Angeles Dodgers
- New York Mets kontra San Francisco Giants
Breve:
Tripel A
- Roger Bernadina no a konekta hit den 4 turno na bate pa Albuquerque Isotopes. Roger tin un promedio di .266
- Yurendell de Caster a konekta 1 hit den 4 turno pa Piratas de Campeche. Yurendell tin un promedio di .261
Klase A
- Carlton Daal a konekta 3 hit for di kua 1 doblete den 4 turno na bate ku 3 kareda empuha pa Daytona Tortugas. Carlton tin un promedio di .277
- Sherman Lacrus no a konekta hit den 4 turno na bate pa Spokane Indians. Sherman tin un promedio di .244
- Darren Seferina a konekta 1 hit den 3 turno na bate ku 1 base por bola i 1 kareda empuha pa Peoria Chiefs. Darren tin un promedio di .321
- Ozhaino Albies a konekta 2 hit den 3 turno na bate ku 1 base por bola i 1 kareda empuha pa Rome Braves. Ozhaino tin un promedio di .334
- John Polonius a konekta 1 hit den 3 turno na bate ku 1 kareda anota i otro empuha pa San jose Giants. John tin un promedio di .205
- Chris Garia a konekta 1 tripel den 4 turno na bate pa High Desert Mavericks. Chris tin un promedio di .250
Liga di Nobato
- Jonathan Martijn no a konekta hit den 1 turno na bate pa Billings Mustangs. Jonathan tin un promedio di .325
- Shakir Albert no a konekta hit den 4 turno na bate pa AZL Dodgers. Shakir tin un promedio di .194
Liga Independiente
- Curt Smith a konekta 2 hit for di kua 1 tripel den 5 turno na bate ku 2 kareda anota i otro empuha. Curt tin un promedio di .300


text:
Entrevista cu dr. Carlos Viana, P.h.d.
Danki Dios cu nos ta biba den un era cu tin hopi mas investigacion riba e relacion entre nos cuminda y nos salud, di malesanan cu nos por preveni dor di come saludable, cerca nos mes y nos yiunan. Medionan di informacion actual tanto corantnan, revistanan, pero tambe esnan cu to usa p.e. internet sa cu tin un mundo na informacion na nos disposicion.
Mas y mas, nos ta realisa cu cuminda ta un factor importante den nos salud total.
Cu salud nos kier meen salud total, esta fisico, mental, espiritual y emocional.
Como nutricionista dr. Viana lo kier pa e Arubianonan bay bek na e dieta di cunucu. E dieta moderno tin demasiado vet y sucu. ‘Realiza cu ora nos no ta come saludable, loque nos ta hasi berdaderamente ta satisface nos adiccion na sucu y vet. E parti nutritive di nos dieta moderno ta desastroso. Hopi hende ta come pa yena nan stoma y no pa alimenta nan curpa.
Ainda tin hopi hende toch ta kere cu con nan ta come of bebe lo no afecta nan, pasobra nan ta pensa: ‘Ata mi wela of welo no tabatin ningun di e informacion aki y toch a biba 90 anja. Pakico ami tin cu worry. Coy loco!’ Si tur e informacion disponibel lo tin su efecto, anto lo tin hopi mas lugar di cuminda saludable y lo no tin asina tanto lugar di fastfood cu ta florece tur rond di mundo y mescos na Aruba. Aunque e grupo cu ta birando mas conciente ta creciendo hopi lihe, toch ainda no tin un balansa saludable. Dicon? Dr. Carlos Viana ta splica: “Den charlanan di nutricion hopi bez hendenan ta bisami: ‘bo no ta bay cambia nos cuminda asina facil’. Esaki pa mi ta un preocupacion pasobra e ta duna mi diferente mensaje: Hende ta kere cu ta ami kier cambia nan forma di come y cu mi ta bay kita algo di nan, mientras ta e propio Arubiano a scoge pa come otro tipo di cuminda a lo largo di anjanan. Loque Aruba ta come awe, no ta loque e Arubianonan di 50 anja pasa tabata come. Nos mester realiza esaki bon cu nos cuminda di awendia no tin e fortaleza di antes.
Hopi hende tin problema pa cambia nan dieta of forma di come dor cu e resultado preventivo of e beneficionan no ta bisto mesora, sino te despues di un par di anja. Un hende generalmente kier wak resultado mesora. Ora un hende cu ta hopi malo bin cerca nos, p.e. un persona cu mester opera su stoma dor di hopi dolor y mi ta pone riba un dieta estricto, e lo ripara cambionan grandi y dramatico den su sistema.
Den casonan di hendenan cu tin un nivel di acido urico halto, -loque ta halto na Aruba- cu cambia nan dieta nan lo ripara e cambionan tambe hopi lihe den nan sistema. Un gran parti di poblacion sinembargo lo pensa: “Pakico cambia mi forma di come, si mi ta sinti mi bon?”
E problema cu hopi hende tin ta cu nos ta gusta biba pa awe, sin pensa riba un termino largo. Tampoco nos ta tuma responsabilidad pa nos propio salud. Ora nos ta malo, nos ta bay dokter y segun nos ta e responsabilidad di e dokter pa cura nos. Si e no cura nos, nos ta rabia riba dje. Nos tin un tiki e mentalidad cu e dokter ta mata y Dios ta cura’.
Pa no laga cos jega asina le, pakico no cminsa tuma bo poder personal bek den bo propio man y cuminsa come pa bo salud? E ta asina facil y asina importante pa bo calidad di bida.


text:
E selekshon di Pabou ayera, djasabra 3 di ougùstùs 2019, a gana e All Star Game kontra di Pariba: 7-1. E wega tabata pèrtá den promé 4 inennan pa despues Pabou skor 3 kareda den tantu su di sinku komo di seis turno pa tuma ventaha amplio.
Despues dje aktividat di Homerun Derby djabièrnè, riba djasabra Federashon Beisbòl Kòrsou (Febeko) a orginisá e tradishonal wega di tur strea. E enkuentro aki tambe a tuma lugá den Stadion Johnny Vrutaal na Rif, Otrobanda.
Selekshon di Pariba tabata formá pa streanan dje sigiuente timnan: Groot Kwartier Stars, Sta Rosa Indians, Wild Cats i Fire Birds. Mènedjer dje tim aki tabata Ardley Jansen. Pabou tabatin hungadónan di Sta Maria Pirates, Royal Scorpions i Marchena Braves, miéntras ku Ramiro Balentina a fungi komo mènedjer.
Pabou a sali skor den su promé turno 1 kareda. Den di sinku inen e seleskhon aki a skor 3 kareda mas i tuma ventaha di 4-0. Ela amplia esaki ku 3 kareda mas den di seis inen. E uniko kareda di Pariba a bin den bòm dje mesun inen aki: 7-1.
Picher Ruendy Carolina a gana e wega. Den 4 inen di trabou ela pèrmití solamente 1 hit sin kareda. Den di sinku inen ela haña relevo di Cerilio Soleana ku den 1,1 inen a pèrmití 1 hit sin kareda. Ramses Jamanika den di seis inen a remplasá Soleana i a pèrmití 1 kareda riba 3 hit. Alexander Rodriguez a drenta den di shete inen i kaba e wega.
Rayshelon Carolina, Sherman Lacrus, Alexander Rodriguez, Raywendley van Gurp i Terrence Goeloe a destaká den kaha di bateo pa e selekshon di Pabou. Carolina, Lacrus, Van Gurp i Rodriguez a bati kada un 1 hit den 3 turno. Goeloe tabata bon pa 2 hit den 4 turno.
Picher Jordan Lucas a sufri e derota pa e selekshon di Pariba. Ela dura solamente un inen i a pèrmití 1 kareda riba 1 hit. Despues di dje seis picher mas a mira akshon riba montíkulo. Terrence Josephina i Hershelon Juliana tabata e mihó batiadónan pa Pariba, kada un ku 1 hit den 1 turno.
E kampionato regular di Febeko ta sigui mañan djaluna ku e wega entre Marchena Braves i Royal Scorpions. E enkuentro aki ta kuminsá mitar di 8 anochi den Stadion Johnny Vrutaal na Rif, Otrobanda.


text: Diadomingo anochi a drenta informe di cu ta scucha sonidonan di tiro na Palm Beach banda di e cruzada sera, mesora a dirigi diferente patruya na e sitio. Na yegada di e patruyanan nan a ser indica cu locual ta sosodiendo lo ta na ex- Different Bar & Restaurant. Na e sitio polis a bin compronde cu un persona di halto estatura tabata tin un arma di candela den su poder y esaki lo a bay direccion di Sasakiweg. Polis a scucha gritamento na e apartamentonan parti patras di e lugar y eynan a haya pleitamento cu gritamento formal. Polis a pidi pa mas refuerzo y a bay purba atende cu e situcion pero e hendenan aki tabata asina incontrolable cu a bay over na detencion di 2 homber y un muher. Unico cos cu polis por a logra saca afor cuaki ta trata di un problema cu a start den oranan di atardi banda di Blue Residence.


text:
Diabierna, riba Dia Internacional di Hubentud, Asociacion Trabao di Hubentud na Aruba (ATHA) a anuncia ‘Proyecto Educacional Poder Di Hubentud (PdH)’, den su di ocho edicion.
Vanessa Croes, lider di e proyecto a splica cu e edicion aki lo hiba como lema “Un Capitulo Nobo” . Un proyecto cu ta priminti, un aña mas di bira un exito, unda ta brinda e hobennan e oportunidad di desaroya habilidad y asina adkiri experiencia ariba liderazgo, formacion como hoben y hoben adulto cu lo traha na bienestar di nos comunidad, unda cu lo sondea e necesidad den nos pueblo y nos bario, pa asina e honor, amor, tempo y dedicacion pa ehecuta proyecto innovativo, cu ta sali di hoben pa hoben.
For di dia 12 di augustus 2022 te cu dia 26 di augustus 2022, por yena aplicacion pa brinda e hobennan cu ta destaca den comunidad, cu ta di entre 15 pa 21 aña, e oportunidad pa forma parti di e trayecto di formacion y desaroyo personal y profesional cu PdH ta ofrece. Tin diferente forma con pa aplica pa e priyecto. Ta un manera na unda diferente organisacion, persona of instancianan, unda cu tin hoben activo den comunidad haciendo trabou boluntario, of ta haci un of otro trabou den area educativo, arte, cultura, unda e hobennan ta activo.
Aki ta sondea, ta traha hunto cu e adultonan of un hoben (adulto) cu tin experiencia cu e hoben aki, hunto cu e instancia, observa e trabounan aki, acumula data y informacion, pa asina subi nan pagina Facebook, pa nomina e hoben aki, cu ta destaca den e area.
Jayleen Croes (ganado edicion 2021 categoria Hoben Adulto) kier a curasha tur hende, cu conoce un persona cu ta cumpli cu e criteria aki, pa please nominanan. E ta un experiencia hopi bunita y ta yudabo crece como persona. E mes tabata un nominado y esey semper lo keda un experiencia bunita y loke el a siña den e proyecto te ainda e ta aplicanan den su bida diario.
Por ultimo, Jorzinho Schlipken Croes ( ganado edicion 2021 categoria Hoben)a pasa riba criterianan di e nominacion pa un hoben cu a sobresali, den un of mas area cu ta contribui na desaroyo di pais Aruba. Ta contribui, motiva, aporta pa un of mas persona pa haci un trabou boluntario, un hoben cu ta haci impacto of ta trece un impacto positivo den comunidad. Un hoben cu tin disciplina y respet pa otro. Un hoben ehemplar capaz di adapta na tur regla di proyecto.


text:
ORANJESTAD – Diabierna den oranan di anochi lat, Wardacosta su punto di sosten na Aruba a tene un accion riba lama cual a resulta den detencion di indocumentado y ‘jerry cans’ cual ta sospecha ku tin contenido di droga.
E sistema di radar Wardacosta a detecta un boto biniendo direccion di Aruba. Mesora Wardacosta a dirigi su avion Dash pa bai identifica un lancha ku diferente persona na bordo. A saca un unidat di Metal Shark pa intersepta e lancha mas lihe posibel riba lama.
Durante di e interceptacion personal di Wardacosta a duna diferente señal pa para e boto, pero e capitan no a duna oido na e notificacionnan aki y a purba hui ku e boto. Personal di Wardacosta a haya nan ta los tiru di advertencia riba e boto pa por obliga e capitan pa para e lancha. Como ku e capitan no a duna oido na e diferente advertencianan pa para e boto, e personal na bordo di e Metal Shark a haya nan ta los tiru dirigi riba e motornan di e lancha pa por logra para esaki. Den e accion aki un persona na bordo di e lancha a resulta herida na su pia a consecuenscia di un bala ku a dal den e motor di e boto y bai riba e persona y herida esaki na su pia. Unabes ku a yega Savaneta ku e lancha a baha tur e 10 indocumentado pa sigui hasi investigacion y trata e persona herida mas pronto posibel. Personal di Warda nos Costa y KPA tawata presente pa duna asistencia ku tur e prosesonan.
Na momento di e detencion personal di Wardacosta a mira tambe ku e personanan abordo di e lancha tawata tira paketenan for di bordo. Den lama a logra haya 11 jerry cans cual ainda e contenido no ta conosi, ta sospecha ku esakinan lo por ta contene droga. E caso ta den pleno investigacion y e indocumentadonan a ser entrega na KPA. E accion tawata un bon colaboracion entre e partnerdienstnan di Wardacosta, Warda nos Costa y Cuerpo Polisial Aruba.
DE KUSTWACHT ONDERSCHEPT BOOT MET ONGEDOCUMENTEERDEN EN VERMOEDELIJKE DRUGS
ORANJESTAD – De Kustwacht heeft vrijdag avond een verdachte boot waargenomen die richting Aruba voer. Daarop heeft het RCC het Dash vliegtuig uitgestuurd om de boot te identificeren. Bij aankomst bij de boot zag de bemanning van het vliegtuig een yola type boot met verschillende personen aan boord.
Het RCC heeft direct een Metal Shark eenheid naar de locatie gestuurd om de yola te onderscheppen. Echter de kapitein aan boord van het vaartuig gaf geen gehoor aan de waarschuwingssignalen van de Kustwacht om de boot te stoppen. Daarop heeft het kustwachtpersoneel een schot op de motor van de boot gelost om deze uit te schakelen. Gedurende deze operatie is een persoon aan boord van de yola gewond geraakt.
Waarschijnlijk ketste de kogel terug van de motor en heeft die de persoon gewond. Aan boord van de boot bevonden zich 10 ongedocumenteerden die aan de Warda nos Costa zijn overgedragen. De gewonde persoon is in het ziekenhuis aan zijn wond behandeld en doet het goed.
Gedurende de operatie op zee heeft de Metal Shark bemanning de personen aan boord van het vaartuig pakketten in zee zien gooien. Deze pakketten zijn later uit het water gehaald, het bleken 11 jerry cans met vermoedelijke inhoud van drugs. De succesvolle operatie is een goede samenwerking tussen de ketenpartner diensten van de Kustwacht, Warda nos Costa en het Korps Politie Aruba geweest.


text:
ORANJESTAD - Diamars 27 di september en conexion cu “Dia Mundial di Turismo” a tuma luga un ceremonia y ponemento di krans na Plaza Juancho Yrausquin pa relexiona riba e esfuerso di cada trahado den henter e industria turistico, for di esnan cu ta traha den sector hotelero, pa esnan cu ta traha na aeropuerto y taxistanan. Pero tambe a honra y dedica e dia na dos lider pionero den turismo, señor Juan Enrique Irausquin y señor Ike Cohen. Prome Minister Evelyn Wever-Croes den su discurso na e ocacion, a conta e storia di ambos persona enfatisando e esfuerso cu cada un a haci pa nos industria turistico.
ORANJESTAD – Gobierno di Aruba a sigura diamars den un comunicado, cu ‘no tin decision ainda ken lo reemplasa e actual minister plenipotenciario na Washington, Joselin Croes’. Esaki ta interesante mirando cu varios medio (incluyendo NoticiaCla) a raporta caba cu e posicion a keda yena caba y cu e nomber te hasta ta conoci. No solamente esey, pero e persona en cuestion, actual abogado Ronny Wix mes a confirma su funcion diamars pa NoticiaCla. E pregunta ta unda e confusion ta of ‘ken no a haya e memo’.
ORANJESTAD – Gobierno di Aruba a trata e tema di reapertura di frontera cu Venezuela diamars cu secretario di estado hulandes Eric van der Burg, cu tin e cartera di Husticia y Siguridad. Ministernan Rocco Tjon, Evelyn Wever-Croes y Glenbert Croes a reuni cu e mandatario hulandes, mirando cu e topico di estranheria ta toca diferente faceta, y ta resorta bou di diferente Ministerionan a scoge pa reuni den e constelacion aki.
ORANJESTAD - Minister di Asuntonan Economico mr. Geoffrey Wever a informa diamars cu Oficina Central di Estadistica a publica e ultimo infomacion di cifranan di importacion y exportacion.
ORANJESTAD – Entrante 2023, actual abogado Ronald Wix ta bira e proximo minister plenipotenciario pa Aruba na Washington (Merca). E ta reemplasa Joslyn Croes cu aworaki tin e funcion ainda. Abogado Wix a confirma e funcion aki pa noticiacla diamars atardi. E intencion ta pa sr Wix inicia su funcion nobo den di dos cuartal di otro aña, mas bien entre april y mei di 2023. Mientrastanto a pidi sra Croes pa keda den funcion te fin di aña, pa tur cos keda regla di un forma mas nechi. A compronde di e abogado cu sra Croes ta cooperando hopi bon cu e transision aki tambe.
ORANJESTAD/CARACAS – Mientras cu e frontera entre Venezuela y Colombia a habri dialuna ultimo, Aruba a informa e pais bisiña den fin di siman cu e ta bolbe prolonga ciere di e frontera cu Venezuela cu tres luna mas, cu ta bira te 10 di December proximo.E la bin ta haci esaki for di 2019 debi na e situacion caotico cu tin na e pais bisiña. E cierre ta primordialmente pa e trafico aereo, cu a keda notifica pa medio di e canalnan usual. E prohibicion specifico ta prohibit trafico di pasahero, carga, post y aviacion general cu Venezuela. No ta descarta cu lo por habri e frontera maritimo si, pero no tin fecha oficial pa esaki tuma lugar.


text:
Siman pasa den un esfera ameno Minister Endy Croes a ricibi bishita di Drs. Samuel Dumfries kende a cumpli 30 aña den servicio di Gobierno di Aruba dia 1 di juni 2022.
Despues cu sr. Dumfries a gradua na Universidad di Amsterdam como Biologo Ambiental (Aquatische Ecotoxicologie) y Kinesthesie (Houding en Beweginsleer- Medisch Biologie). Sr. Dumfries a cuminsa traha den enseñansa na aña 1990 como docente di Biologia (1e graad) na diferente scol e.o. Abraham de Veer School, IPA y a traha dies aña na Colegio Arubano specialmente den examenklasnan HAVO y VWO, como tambe na Examenbureau y Cirriculum Ontwikkeling di Departamento di Enseñansa (DEA).
Sr. Dumfries a traha 4 aña como manager – coordinador di Enseñansa na Arubahuis, unda a haci diferente investigacion cu a resulta den e.o. e rapport di ‘Studieswitchgedrag onder Arubaanse Studenten in Hoger Onderwijs’. E rapport ta indica e diferente problemanan cu nos studiantenan ta encontra ora nan bai studia na Hulanda den e prome dos añanan, aspectonan manera heimwee, dominio di e idioma Hulandes, studiamento na Hulandes cu ta haci cu hopi studiantenan ta cambia di estudio den nan prome aña di HBO of Univerdad. Tambe e escogencia di estudio hopi biaha no ta bon e.o. door di falta di informacion. Sr. Dumfries tabata ‘projectleider’ pa DEA pa sigui haci investigacion pa Aruba den Reino for di november 2018 te cu augustus 2021 conhuntamente cu Departamento di Enseñansa di Curaçao, Sint Maarten y Hulanda cu a resulta den e publicacion di e rapport ‘Studiesucces en Ervaringen van Studenten uit het Caribische deel van het Koninkrijk’ den april 2021 cu Hulanda a financia.
Drs. Samuel Dumfries a fungi como ‘senior beleidsadviseur’ den ekipo conhuntamnete cu DNM, FPNA, DOW, DIP, DWJZ, ABC y Ministerio di Ambiente cu a resuta den e rapport di september 2017 pa protection di e 16 areanan ambiental di Aruba y a yuda den e ‘set up’ di e parke Marino den e teritorio di lama di Aruba. Tambe sr. Dumfries tabata yuda cu ‘set up’ di e proyecto piloto di Naturalesa y Educacion Ambiental pa 4 scol basico na Aruba.
Sr. Dumfries ta ‘projectleider’ di e investigacion pa inicia e proyecto di Plataforma di Enseñansa y Labor (PEL) pa Departamento di Enseñansa di Aruba. Como deportista sr. Dumfries a fungi 9 aña como vice presidente di bond di Atletismo y tabata activo como taekwondista y referee di Taekwondo.
Minister Endy Croes ta gradici sr. Samuel Dumfries pa su dedicacion y excelente trabou eherce pa nos pais.


text:
Como proyecto final di Events Management e studiantenan di Universidad di Aruba mester a organisa un evento pa por duna bek na un fundacion. Anaïs Maduro, Fernando Dirksen, y Stanley Valois-Smith a organisa un rifa pa por duna bek na Cares for Ethan. E rifa tabata un exito total unda cu a surpasa e suma inicial cu kier a logra di 5mil florin.
Ariba 15 di mei a anuncia durante e brunch pa Ethan, cu a tuma luga na Riu Antillas, cu e suma cu a logra yega pa Ethan tabata 32,507.40. E studiantenan kier a yega un suma cu por a yuda Ethan y mayor cu e gastonan extra cu tin tur luna y tambe pa yega na un rolstoel pa Ethan. Di e suma aki a wordo paga pa Ethan por bay e convention di Epidermolysis Bullosa (EB) na Merca cual tabata e ticketnan di e convention hunto cu e pasashi. Un compania local tambe ta den e proceso pa sponsor Ethan su rolstoel.
E studiantenan di Universidad di Aruba hunto cu e mama di Ethan kier a duna danki na henter pueblo di Aruba cu a yuda den un of otro manera pa por a yega e bunita suma aki cu sigur lo yuda Ethan masha hopi mes. Tambe kier a duna un danki na tur e persona nan cu a yuda haci e rifa aki un exito total.


text: KRALENDIJK – Por poko boto a alkansá e hóben piskadó Gerald Martines i un amigu. Gerald Martines a konta Radio Live 99.9 FM, ku nan tabata landa piska loke nan ta hasi ku regularidat, i kasi un boto a pasa riba nan. “Tin regla, esta pèrmit pa landa piska den e área entre Donkey Beach pa Punt Vierkant i Chachacha Beach pa Harbour Village. Ami i mi amigu tabata na Punt Vierkant ta landa piska i un momentu dado, mi a tuma nota di un boto ku tabata biniendo den nos direkshon. Mi a kuminsá zuai man pa indiká ku nos ta den laman. Aki e kapitan a desviá e boto for di den mi direkshon, sinembargo el a bai riba mi amigu dimi. E amigu a tuma nota poko lat ku e boto ta bin den su direkshon. El a bai bou di awa mas rápido posibel, aki el a sinti ku e boto a chep e. Pues el a skapa na wowo di angua. E kos aki ta preokupámi hopi. Tin regla i nos ta tene nos mes na djei, tòg nos bida ta kore peliger. Ta di e forma aki nos ta gana nos pan di kada dia pa sobrebibí i ta haña nos den e situashon ya menshoná”, Gerald Martines a bisa.


text:
Den e programa aki nos invitado ta un habitante di Otrobanda na Korsou. Su nomber ta Luis Suriël. E ta konsidera su mes komo un di e Otrobandistanan real di Korsou. Nos a kombersa kune tokante su infansia.
Produkshon: Fundashon Históriko Kultural Boneriano
Durashon: 55 minüt
Fuhikubo ta presentá: Luis Suriël
Den e programa aki nos invitado ta un habitante di Otrobanda na Korsou. Su nomber ta Luis Suriël. E ta konsidera su mes komo un di e Otrobandistanan real di Korsou. Nos a kombersa kune tokante su infansia.


text:
Subsidio di Salario
Pago di Subsidio di Salario a termina entrante 1 november 2021
SVb Aruba ta anuncia cu e areglo di Subsidio di Salario a termina entrante 1 di november 2021. Esaki ta nifica cu pa luna di november no lo otorga dicho subsidio mas.
Punto 11 di e areglo di Subsidio di Salario (MB 681/20) ta mara e pago di subsidio di salario na e sosten di likides cu Aruba ta ricibi for di Hulanda. Mirando cu pa e ultimo kwartaal di 2021 esaki no a wordo otorga na Pais Aruba, e ta nifica cu e pago di subsidio di salario no por continua.
SVb Aruba por medio di esaki ta anuncia cu e pago di e subsidio di salario a termina entrante 1 di november 2021. Esaki ta nifica cu entrante luna di november no por aplica pa subsidio di salario mas y no lo tin pago di dicho subsidio mas.
SVb Aruba ta sigui cu e administracion, control y eventual cobransa di e subsidionan cu a ser paga caba y ta sigui procesa tur obhecion cu ta pendiente ainda di e periodonan di subsidio anterior.
KICO TA SUBSIDIO DI SALARIO?
Subsidio di Salario ta un sosten financiero pa empresanan local cu a consecuencia di e situacion actual causa pa e pandemia COVID-19 ta sufri un perdida di entrada di benta di por lo menos 25%. E meta principal di e programa di Subsidio di Salario ta pa mantene mas trahado cu ta posibel den servicio maske cu tin menos (of no tin) actividad economico y pa garantisa pago parcial di salario di e trahado (Decreto Ministerial, 13 di mei, 2020, Minister di Finansa, Asuntonan Economico y Cultura).
Por wak tur video cu splicacion riba e Subsidio di Salario akinan: https://www.svbaruba.org/video-subsidio-di-salario/
E Subsidio di Salario ta consisti di dos parti:
● 60% di e SVb-loon riba 15 di maart 2020 te cu e SVb-loongrens (Afl. 5.850) pa haci posibel cu e dunado di trabou por sigui paga por lo menos e parti ey como salario bruto na e trahado; y
● 11.6% di e SVb-loon menciona te cu e SVb-loongrens (Afl. 5.850) como compensacion parcial di e resto di gastonan di salario di e dunado di trabou (incluyendo primanan di e dunado di trabou).
E porcentahenan menciona ta wordo multiplica cu e porcentahe di perdida di entrada di benta.
Por lo tanto e total di e Subsidio di Salario ta maximal Afl. 4.188,60 (71.6% di e SVb-loon Afl. 5.850).
E suma exacto di e subsidio ta wordo calcula a base di e decision aproba di Conseho di Minister di Reino riba peticion di Gobierno di Aruba cu ta basa ariba e siguiente puntonan:
● e base ta e total di e SVb-lonen di e trahadonan registra na SVb te cu e SVb-loongrens (Afl. 5.850);
● esaki ta wordo multiplica cu 71.6%;
● y despues ta multiplica esaki cu e porcentahe di perdida di benta premira den e luna respectivo.
E porcentahe di perdida di entrada di benta premira ta e entrada di benta premira pa e luna en cuestion na 2020 compara cu e entrada di benta actual di e mesun luna ey na 2019.
E dunado di trabou mester, manera ya caba indica, sigui paga un salario bruto di por lo menos 60% di e SVb-loon di e trahado. Esaki ta implica cu e reduccion di ora di trabou (arbeidstijdverkorting – ATV) ta maximal 40%.
Di e salario bruto di e trahado mester retene – ademas di e parti di e trahado pa cu prima di pensioen general – loonbelasting y e parti di e trahado pa cu e primanan social. Esakinan ta wordo cubri (te cu 60% di e SVb-loon) door di e Subsidio di Salario. Hunto cu e parti di e dunado di trabou pa cu e primanan social (parcialmente cubri door di e Subsidio di Salario) esakinan mester wordo declara y paga manera custumber na Departamento di Impuesto y SVb prome cu dia 15 di e siguiente luna.
EHEMPEL
Pa asisti e dunado di trabou cu e decision si ta acepta e Subsidio di Salario a traha un tabel. E tabel ta duna varios ehempel na diferente nivel di salario, porcentahenan di perdida di entrada di benta premira y e efectonan di esaki riba dunado di trabou y e trahado.
NOTA: E ehempelnan ta indicativo so. Ningun derecho por wordo deriva di e informacion presenta den e tabel.
Notificacion importante pa tur dunado di trabou: Subsidio di Salario ta inclui e primanan social. Consecuentemente e dunado di trabou no por aplica e descuento ariba e primanan social di e dunado di trabou basa ariba e Plan di Alivio Fiscal di Departamento di Impuesto.
REKISITIONAN PA SUBSIDIO DI SALARIO
Companianan cu no wordo categorisa como empresa menos vulnerabel mester cumpli cu e siguente rekisitonan pa por tin derecho ariba e Subsidio di Salario,:
1. E compania a experiencia consecuencianan negativo door di COVID-19 y ta premira un perdida di entrada di benta di por lo menos 25% den e luna pa cual ta aplica pa e Subsidio di Salario;
2. E compania no mag retira trahado pa motibonan socio-economico;
3. E compania ta paga un salario bruto di minimal 60% di e SVb-loon na e trahado;
4. E compania y tur trahado tabata registra na SVb dia 15 di maart, 2020;
5. E compania ta registra na Departamento di Impuesto y tin un persoonsnummer;
6. E compania ta cumpli cu tur deber relaciona cu pago di impuesto y primanan pa e luna pa cual ta aplica pa Subsidio di Salario;
7. E compania ta entrega e aplicacion pa Subsidio di Salario na tempo.
Dunadonan di trabou cu den april a aplica (sea parcial of por completo) “no work, no pay” loke a haci cu su trahadonan kisas a aplica pa un pago di e fondo di emergencia (FASE), por resumi pago di salario den luna di mei (di acuerdo cu e di tres rekisito) pa bin na remarke pa e Subsidio di Salario.
ADELANTO
Pa facilita e dunado di trabou y brinda e ayudo mas lihe posibel e Subsidio di Salario ta wordo paga den forma di un adelanto (na Hulandes un voorschot) a base di e perdida di entrada di benta premira pa e dunado di trabou. Despues lo controla y fiha e suma di subsidio a base di entrada real di e dunado di trabou den e lunanan cu e dunado di trabou a ricibi e adelanto di e Subsidio di Salario.
E Subsidio di Salario ta un subsidio y no un fiansa, e dunado di trabou no mester paga esaki bek. Si lo haci ahustenan necesario na e suma final di subsidio a base di e entrada di benta real y otro informacion financiero di e dunado di trabou.
APLICACION
E Subsidio di Salario ta wordo paga pa luna. Cada luna cu por aplica pa Subsidio di Salario e dunado di trabou lo ricibi un notificacion via e-mail di SVb. Despues di ricibi e notificacion e dunado di trabou tin un cierto cantidad di dia cu e por yena e formulario di aplicacion. Pa yena e formulario di aplicacion e dunado di trabou mester drenta den su portal digital di MiSVb (https://misvb.svbaruba.org). Pa drenta e dunado di trabou ta ingresa su credencial. Ora cu e dunado di trabou ta den su portal e ta bay wak e formulario di aplicacion pa Subsidio di Salario pa e luna en cuestion. E formulario di aplicacion ta den e portal di e dunado di trabou mientras e periodo di aplicacion ta habri. Na momento cu e fecha pasa, e formulario di aplicacion no lo ta disponibel mas riba e dunado di trabou su MiSVb.
E dunado di trabou mester yena e formulario completo y despues e ta primi ariba e boton “Entrega Peticion”. E dunado lo ricibi un confirmacion cu e peticion a keda entrega.
Despues cu e dunado di trabou a yena e formulario di aplicacion y a entrega e peticion, NO ta posibel pa haci cambio mas na e formulario di aplicacion.
PERDIDA ENTRADA DI BENTA PREMIRA
Ariba e formulario di aplicacion e dunado di trabou mester yena un porcentahe di perdida di entrada di benta premira pa e luna cu e dunado di trabou ta aplica pa Subsidio di Salario. Pa yega na e porcentahe aki e dunado di trabou mester haci lo siguiente. E dunado di trabou ta bay wak bek kico e dunado di trabou su entrada di benta real tabata den e aña anterior. Despues e dunado di trabou mester haci un estimacion (schatting) di e entrada di benta cu e dunado di trabou ta premira di bay tin na e mesun luna den 2020. E diferencia entre 2019 y 2020 den porcentahe ta bira e dunado di trabou su perdida di entrada di benta premira cu mester yena ariba e formulario di aplicacion.
Un ehempel simplifica pa luna di mei pa ilustra. Compania X ta premira cu na luna di mei 2020 e ta bay tin 70% menos na entrada di benta paso na mei 2019 su entrada di benta tabata AFl. 10.000 y pa luna di mei 2020 e ta premira cu e lo tin na entrada di benta AFl.3.000. E diferencia entre e dos sumanan ey ta 70%. E procentahe ey ta bira loke e dunado di trabou ta yena ariba e formulario di aplicacion.
INFORMACION DI COMPANIA
SVb tey pa asisti e dunado di trabou. Pero pa SVb por haci esaki na e miho manera posibel e ta hopi importante pa e dunado di trabou di su parti percura pa tur su informacion ta corectamente registra na SVb.
Informacion importante pa verifica:
- E-mail di contacto – SVb ta manda tur notificacion di Subsidio di Salario pa e e-mail cu e dunado di trabou tin registra na SVb y pesey ta importante esaki ta e e-mail corecto di e compania
- Informacion di trahado – tur informacion di trahado mester ta recien y corecto
- Informacion di banco – e cuenta di banco mester ta e cuenta di banco di e compania y mester ta semper corecto y completo pa evita problema ora di haci pago
KEHO/ OBHECION
Si un dunado di trabou no ta di acuerdo cu un decision tuma pa SVb relaciona cu Subsidio di Salario e tin e posibilidad pa manda su keho na bezwaarloonsubsidie@svbaruba.org. E dunado di trabou mester menciona den su keho e nomber completo di compania, number di SVb y un descripcion amplio y detaya di e keho. Kehonan cu no ta completo no lo wordo evalua.
Den caso cu e dunado di trabou no ta bin na remarca pa ricibi Subsidio di Salario y a wordo informa di esey por medio di un notificacion oficial di SVb, dunado di trabou tin te 6 siman despues di a ricibi e notificacion di SVb pa entrega un obhecion na bezwaarloonsubsidie@svbaruba.org. E obhecion mester contene e nomber di compania, number di SVb, number di e decision di SVb contra cua e tin obhecion y un descripcion amplio y detaya dicon e no ta di acuerdo cu e decision di SVb. Obhecionnan cu no ta completo no lo wordo evalua.
SUBSIDIO DI SALARIO Y E TRAHADO
Un dunado di trabou cu a ricibi Subsidio di Salario mester usa e fondonan pa paga su trahadonan. E calculacion di e suma na Subsidio di Salario ta a base di e informacion cu e dunado di trabou tin registra pa e trahado na SVb dia 15 di maart, 2020. E trahado tin e derecho di pidi su dunado di trabou pa wak cuanto e dunado di trabou a ricibi na Subsidio di Salario pa su persona.
Gobierno lo duna dunado di trabou, depende di su perdida di entrada, subsidio pa paga e trahado te cu un maximo di 60% di salario registra na SVb te cu e limite di salario maximo di SVb cu ta Afl. 5.850,- pa luna.
Den caso cu dunado di trabou no por paga su parti di salario e dunador di trabao mester jega na un acuerdo cu su trahado riba e 40% di salario trahando menos ora (‘arbeidstijdverkorting’). Pues punto di bista ta cu trahado ta traha e candidad di ora segun e salario cu e ta ricibi, a menos cu partidonan a cumbini algo otro (for di e pagina di Departamento di Labor).
Un trahado no por ricibi pago di FASE y Subsidio di Salario. Si e ta ricibi FASE e no por haya pago di salario por medio di Subsidio di Salario y vice versa.
Ariba e pagina di Departamento di Labor tin mas informacion di Subsidio di Salario y e trahado (www.daoaruba.com).
PREGUNTA
Pa facilita e proceso di aplicacion y contesta pregunta di dunado di trabou y trahado relaciona cu e programa di Subsidio di Salario a bin cu un Service Center. E Service Center a compila un lista di preguntanan frecuente relaciona cu e topico Subsidio di Salario cu ta sigui aki bou.
E dunado di trabou mester paga e Subsidio di Salario bek?
Subsidio di Salario ta un subsidio, no un fiansa. No mester paga esaki bek. E Subsidio di Salario ta wordo paga na e compania den forma di un adelanto (un voorschot) a base di e perdida di entrada di benta premira. Despues ta bay wak a base di e compania su declaracionnan di impuesto y otro datonan financiero kico e perdida di entrada di benta real tabata y lo haci ahustenan necesario.
Con un compania por premira e perdida di entrada di benta?
E compania mester haci un inschatting di esaki. Un ehempel pa luna di juni 2020. E compania mester wak kico e tabata tin na entrada di benta na juni 2019. Despues e ta bay schat in (premira) kico e ta pensa di bay tin na entrada di benta na juni 2020. E diferencia entre juni 2019 y juni 2020 den porcentahe ta bira e dunado di trabou su perdida di entrada di benta premira.
Dicon mi compania no a ricibi e e-mail pa aplica pa ricibi Subsidio di Salario?
Tin compania cu ta wordo considera menos vulnerabel. E companianan aki a wordo notifica via e-mail cu nan no ta bin na remarke pa aplica pa ricibi Subsidio di Salario.
Con un trahado sa si e dunado di trabou a bin na remarca pa y a ricibi e Subsidio di Salario?
E trahado por puntra su dunado di trabou esaki. E dunado di trabou tin e deber di mustra – riba peticion di e trahado – e suma cu e a ricibi na subsidio pa e trahado (Decreto Ministerial, mei 13, 2020).
Si e trahado ta ricibi pago di FASE e lo ricibi pago via di su dunado di trabou tambe awor cu tin Subsidio di Salario?
E trahado por ricibi of pago via FASE of via Subsidio di Salario, no tur dos.
Con por calcula cuanto un compania ta bay ricibi na Subsidio di Salario?
Mas ariba den e seccion informativo tin un tabel cu algun ehempel pa ilustra con mester calcula e pago di salarionan, loonbelasting y e primanan.
E calculacion ta:
e total di e SVb-lonen di e trahadonan di e dunado di trabou registra na SVb te cu e SVb-loongrens (Afl. 5.850) X 71.6% X cu e porcentahe di perdida di benta premira den e luna respectivo.
E perdida di entrada di benta premira ta 50% y no 100%. E dunado di trabou mester paga e diferencia entre loke ta ricibi na Subsidio di Salario y e salario bruto di por lo menos 60% di e SVb-loon di e trahado?
Si, e dunado di trabou mester paga esaki pa asina e trahado por ricibi un salario bruto di por lo menos 60% di e SVb-loon.
Mester paga primanan social di e dunado di trabou riba e Subsidio di Salario?
Si, e Subsidio di Salario cu e dunado di trabou ta ricibi ta consisti di un componente (11.6%) como compensacion parcial di e resto di gastonan di salario di e dunado di trabou (incluyendo primanan di e dunado di trabou).
Esakinan mester wordo declara y paga manera custumber na Departamento di Impuesto y SVb prome cu dia 15 di e siguiente luna.
Si e dunado di trabou haya Subsidio di Salario ki efecto esaki ta bay tin ariba punto 2 di e Fiscaal Noodplan cu Departamento di Impuesto a publica poco tempo atras?
Subsidio di Salario ta inclui e primanan social. Consecuentemente e dunado di trabou no por aplica e descuento ariba e primanan social di e dunado di trabou basa ariba e Plan di Alivio Fiscal di Departamento di Impuesto.
Kico ta e diferencia entre FASE y Subsidio di Salario?
FASE ta un programa di sosten financiero dirigi ariba e trahado cu a perde trabou of cu oranan drasticamente reduci a consecuencia di e crisis. E Subsidio di Salario ta un sosten financiero dirigi riba e dunado di trabou cu e meta pa mantene cupo di trabou y garantisa pago parcial di e salario di e trahado.
Un ZZP’er ta bin na remarca pa Subidio di Salario?
No, un ZZP’er no ta bin na remarca pa Subsidio di Salario. ZZP’ers tambe lo ricibi un ayudo financiero di parti di Gobierno di Aruba si pero por medio di FASE. Riba e pagina di FASE tin mas informacion pa cu e sosten financiero aki (www.fasehelpdesk.com).
Unda ta haya e formulario di aplicacion pa Subsidio di Salario?
E dunado di trabou mester bay na e portal digital MiSVb y ingresa usando su credencial (nomber di usuario y password). Den su portal e dunado di trabou ta bay wak riba e prome dia di luna e formulario di aplicacion pa Subsidio di Salario. E dunado di trabou mester yena e formulario full y despues click ariba e boton ENTREGA PETICION.
Por haci cambio na e formulario di aplicacion despues cu a entrega esaki?
No por haci cambio na e formulario di aplicacion despues cu a yena esaki y primi ENTREGA PETICION.
Tur luna mester aplica di nobo pa Subsidio di Salario?
Pa cada luna cu por aplica pa Subsidio di Salario e dunado di trabou mester aplica door di yena e formulario di aplicacion despues di a ricibi e notificacion di SVb.
Un dunado di trabou por usa e Subsidio di Salario pa otro gasto di negoshi?
No, e Subsidio di Salario por wordo usa solamente pa paga e salario di trahadonan.
Un dunado di trabou ta obliga pa aplica pa Subsidio di Salario?
No, e dunado di trabou cu a ricibi un notificacion di SVb cu e por aplica pa Subsidio di Salario no ta obliga pa haci esaki. E dunado di trabou ta haci su calculacion y evaluacion di su caso y ta tuma un decision.
Kico un dunado di trabou mester haci si ela ricibi Subsidio di Salario pa un trahado cu no tey mas cu e compania?
Den e caso aki e dunado di trabou mester sigui e siguiente pasonan:
- Debolbe e suma di subsidio ricibi pa e trahado na cuenta 6016390190 SVb Loonsubsidie na Aruba Bank, mencionando e werkgeverscode, ID nr. di e trahado cu no tey mas cu e compania y e luna cual ta debolbe.
- Informa SVb mediante un email na ejacobs@svbaruba.org cu e ta debolbe e suma paga pa subsidio di e trahado mencionando e werkgeverscode, ID nr. di e trahado cu no tey mas cu e compania y e luna cual ta debolbe.
- Bay na MiSVb y cera e relacion di trabao di e trahado en cuestion.
Kico ta e consecuencia si un trahado no firma e Akkoordverklaring Vermindering Arbeidsomvang (formulario di firma di SVb)?
Si un trahado no firma e formulario di firma di SVb, e dunado di trabou no ta ricibi subsidio di salario pa e trahado aki. Solamente pa trahadonan cu a firma e formulario di firma y tin un % di reduccion yena e dunado di trabou por ricibi subsidio di salario.
Kico mester haci si un trahado no por firma e Akkoordverklaring Vermindering Arbeidsomvang (formulario di firma di SVb)?
Si un trahado pa un motibo of otro no por firma e formulario su mes, e por apodera un otro persona pa firma pe. E trahado mester haci e apoderacion via un carta firma pa e trahado y esun cu e ta apodera pa firma pe. E carta mester ta acompaña pa un copia di ID di e trahado y di esun apodera. E carta aki e dunado di trabou mester tin’e den su archivo di compania. E carta NO mester wordo manda pa SVb.
Con e trahadonan mester firma ariba e Akkoordverklaring Vermindering Arbeidsomvang (formulario di firma di SVb)?
Tur trahado mester firma ariba e mesun formulario di SVb. No por laga cada empleado firma ariba copia di e formulario y despues ta ‘upload’ esaki como 1 documento. Si un empleado no por firma ariba e formulario original, e mester apodera un otro persona pa firma pe.
Kico ta pasa si e Akkoordverklaring Vermindering Arbeidsomvang (formulario di firma di SVb) no a scan completo?
Si parti di e formulario di firma no ta visibel, e aplicacion pa subsidio di salario ta wordo rechasa. SVb mester wak y lesa e formulario completo.
Ki dia SVb ta paga e Subsidio di Salario?
SVb ta transferi e suma di subsidio di salario pa e dunado di trabou despues cu e aplicacion a wordo aproba y si e dunado di trabou tin tur trahado registra cu nan salario real den nan portal digital MiSVb.
Con por cu e aplicacion pa Subsidio di Salario ta aproba pero e dunado di trabou no ta ricibi e suma?
SVb a constata cu tin dunado di trabou cu no tin e salario real di e trahado(nan) registra den nan portal digital MiSVb. Tanten cu esaki no wordo corigi, SVb no ta transferi e suma di subsidio di salario pa e dunado di trabou.
Con mester coregi e salario di e trahadonan den MiSVb?
E salario mester keda coregi pa tur luna desde cu e trahado(nan) a cuminsa traha bek of desde e luna cu a cuminsa ricibi subsidio di salario. E reduccion di salario cu a firma pe den e Akkoordverklaring Vermindering Arbeidsomvang mester cuadra cu e salario cu ta registra pa e luna ey den MiSVb. Pues si tin diferente reduccion pa diferente luna, lo mester coregi e salario pa tur luna tambe. Un ehempel. Si na juni e reduccion tabata 40% y na juli 20%, e salario real den MiSVb mester refleha esey pa cada luna.
Si pa un of otro motibo e dunado di trabou no por haci e cambio di salario pa e luna anterior of e sistema no ta duna e opcion mas, mester tuma contacto cu departamento di Premieheffing (heffing@svbaruba.org) y pidi pa nan asistencia pa por haci un coreccion manual den e sistema.
Un dunado di trabou por acorda diferente % di reduccion cu e trahadonan?
Si, esaki por. E % di reduccion ta keda acorda entre e dunado di trabou y e trahado y por varia di trahado pa trahado. E % di reduccion mester ta entre 0% (no tin reduccion di salario y ora di trabou) y 40% (40% reduccion di salario y ora di trabou). E % di reduccion no por ta mas cu 40%.
Si en caso bo pregunta no ta aparece den e lista di preguntanan frecuente, bo por tuma contacto cu e Service Center Subsidio di Salario via mail na loonsubsidie@svbaruba.org.


text:
Dutch Kingdom
Home Dutch Kingdom
140 kilo di Cocaina haya den container na Hulanda, container lo tawata procedente di...
Hulanda E ruta di droga pa Hulanda ta keda uno hopi lucrativo, pa e Narcotraficantenan. Recientemente un biaha mas, autoridad Hulandes ta score momento cu nan...
Tres hoben, dos di 16 aña y un di 15 aña ta perde nan...
Anna Paulowna, Noord Holland: Tres hoben ta muri den un accidente serio na Anna Paulowna,den e auto tabata tin 5 hoben, di cual tres...
Futbolista di 13 aña ta fayece, despues di a dal hopi duro contra e...
’s-Heerenberg, Hulanda: Diasabra den oranan di mainta durante un partido di futbol, keeper di 13 aña tabata coriendo y ta dal hopi duro contra...
E barco di Marina Real Zr. Ms. Friesland a intercepta mas cu 400...
Sint Maarten: E barco di Marina Real Zr.Ms. Friesland riba 9 di augustus, den cooperacion cu Kustwacht di Sint Maarten, durante patruya riba lama...
Kustwacht a intercepta boto cu 28 persona riba dje
Willemstad: Diahuebs pa mas o menos 00.35 am, 5.3 miya for di costa na Draaibooi, Kustwacht ta intercepta un boto tipo Yola. Ariba e boto...
Misanan na benta, hulandesnan birando lomba pa nan misa
Amsterdam, Hulanda: Un cantidad grandi di hulandesnan no ta bishitando cas di Dios mas, ta premira cu pronto miles di misanan mester cera nan...
Salubridad na Amsterdam lo parti vacuna contra Hepatitis B, durante Pride
Amsterdam, Hulanda:Gemeentelijk Gezondsheidsdienst (departamento di Salubridad)di Amsterdam ta ofrece tur homber gay y bisexual durante Gay Pride vacuna gratis contra Hepatitis B. Desde algun aña,...
Hulanda a conoce su di 25 Hittegolf (ola di calor) desde 1901
De Bilt/Rotterdam: Diahuebs, 26 di juli Hulanda a conoce su di 25 ola di calor, e ola di calor aki a cuminsa for di...
CTB a organisá e promé edishon di ‘Curaçao Explosion in Aruba’
WILLEMSTAD- Resientemente un delegashon di Ofisina di Turismo di Kòrsou (CTB) i partnernan den e industria turístiko a bishitá Aruba pa presentá nan...
Presidente di Cft Raymond Gradus: “Stap concreto pa mehoramento di maneho financiero y stabilidad...
Kralendijk – Durante su bishita di dia 30 di januari na Boneiro Colegio di supervision financiero di Boneiro, Sint Eustatius y Saba (Cft) a...


text:
Un gran cantidad di invitado, entre otro Minister Alex Schwengle y Minister Michelle Hooyboer–Winklaar a honra e propietarionan Oxygen Lounge, situa den Wayaca Falls, cu nan presencia pa celebra e apertura den gran forma. “Gobierno ta aprecia cu comerciantenan ta sigui inverti den nos economia, como un muestra di confiansa den nos crecemento economico. Y ta pa e motibo aki mi ta sinti mi honra di por haci acto di apertura awe”, asina Minister di salubridad Publico y cuido pa nos grandinan, Dr. Alex Schwengle a duna di conoce den su discurso na e Wayaca Falls ta un soño cu ta birando realidad y Oxygen Lounge ta e prome cu ta habri su portanan pa duna un clase diferente di servicio y producto pa Aruba. E doñonan, Pietro Agate y Alejandra Guveia , ta un pareha cu ta pasa nan vakantie na Aruba ya pa mas di 10 aña y cu semper tabatin e ilusion di un dia biba aki y tin nan futuro riba nos isla. Na Venezuela nan tabatin un bar nocturno, demostrando nan capacidad di por converti Oxygen Lounge aki tambe den algo Pietro Agate y Alejandra Guveia tin mas plan cu no ta encera solamente e lounge na Wayaca Falls so, sino ta nan intencion di establece mas di e conceptonan asina na otro sitionan rond di nos isla. E intencion di e pareha aki ta pa tin un bes pa luna un anochi cu live band y den weekend lo tin musica contemporaneo y e lo keda habri te cu 2’or di marduga. Tambe diariamente entre 5:00pm te cu 7:00pm “Mi ta hopi contento cu e confianza di e pareha aki, cu ta mira e localidad den Wayaca Falls como un luga pa trece nan concepto dilanti”, asina Giovanni di Vechia a remarca. “Riba menu tin entre otro pepito di carni porco, ta wordo inyecta cu biña y hinca den forno pa 10 ora y asina nos ta pica picadillos di dje. E ta un di e delicia nan cu ta wordo sirbi. E menu ta atractivo, varia y di masha bon prijs”, Alejandra Guveia a comenta. “Oxygen Lounge ta primordialmente un luga pa comunidad di Aruba sinti nan na cas cu un concepto diferente y mi ta spera di curason cu Aruba lo sa di Mientras cu musica di Buleria cu a deleita tur presente ta zona, bo por sinti e calor di e isla y su brisa ta yama bo Bon Bini na un di e localidadnan cu lo priminti di bira e luga adecuado pa bo pasa bo atardi den ambiente contemporaneo, mediteraneo. Pabien Oxygen Lounge.
“Bale la pena” videoclip a wordo lansa!
January 29, 2021 0
ART EXHIBIT- Soca Art- Raise your voice!
January 15, 2021 0